text:
Yuma Yidimu
© 2014 Watch Tower Bible and Tract Society of Pennsylvania
Komana Mwakuhwelela Chikupu Nenu Mukweti Chalala? Muloñadi?
IFU 7 • TUMINA: 28, 107
Mukalakelenuña Nzambi naKashinshi Hela Munakumona “Lukadi Lwaluvulu”
IFU 12 • TUMINA: 135, 133
IFU 17 • TUMINA: 88, 24
Chilumbu Chakukuminina Chakanoñeshawu hiKufwa
IFU 23 • TUMINA: 111, 109
Mwenda Mwanuka Antu Adi muMudimu waMpinji Yejima
IFU 28 • TUMINA: 95, 100
▪ Komana Mwakuhwelela Chikupu Nenu Mukweti Chalala? Muloñadi?
Chinu chibaaba chikushimuna yuma yaleteshaña antu amavulu kwiteja nawu aYinsahu jaYehova akweti chalala. Tukuhanjeka cheñi hayuma yaleñela aYinsahu kwiluka chikupu nawu akweti chalala.
▪ Mukalakelenuña Nzambi naKashinshi Hela Munakumona “Lukadi Lwaluvulu”
Kushakama mukaayi kaSatana diku kwaleñela tumoneña yihuñu. Yihuñu yikwawu yidi neyi kulukuka kwamwekanaña hatooka kwekala kwakujiyisha chikuhwelelu chetu; kulukuka kukwawu kwamwekanaña wanyi. Ichi chibaaba chikutukwasha kwiluka kulukuka kweniku nikudiloñesha neyi anatulukuki kudi Satana.
▪ Anvwali, Biñenuña Anyanenu
Anvwali atela kulela anyanawu “nakuyibabesha nikuyikonkomwena mudi Mwanta.” (Efwes. 6:4) Ichi chibaaba chinakuhosha hanjila jisatu jinateli kukwasha anvwali kubiña anyanawu nikuyikwasha kulonda amukeñi Yehova.
▪ Chilumbu Chakukuminina Chakanoñeshawu hiKufwa
Indi antu atachikili ñahi kufwa? Indi ‘chilumbu wakukuminina, kufwa, akamunoñesha’ ñahi? (1 Kor. 15:26) Shinshikenu ñakwilu yanawa malwihu chiyikumwekesha wuñaji waYehova, maanindi, sweje-e kukeña kwindi.
▪ Mwenda Mwanuka Antu Adi muMudimu waMpinji Yejima
Yehova watachikili dehi kwikala nawambuñindi ashinshika amukalakelaña mumudimu wampinji yejima hela chakwila ahitaña mukukala mukanu kaayi katama. Chumanyi chitwatela kwila kulonda ‘twanukeña mudimu wawu wachikuhwelelu nikudikita kwawu kwakukeña’?—1 Tesa. 1:3.
3 Komana ‘Wakeñaña Kushikahu’?
IFU DAHEWULU: Amana kwetu ayedi anakumushimwina chibinda wanshi nsañu yamuBayibolu muNegombo kuchikumu chakumujika waSri Lanka
20,860,000
5,600
641
FERNANDO* wakameneneni. Aeluda ayedi amwilili nawu anakukeña kuhosha nindi kumbadi. Hanyima yakuyendela kakavulu kudi nkoñi wañinza, aeluda amulumbulwilili yuma yatela kwilayi kulonda yashikuhu kuzata nyidimu yikwawu muchipompelu. Henohu kanda amwendeli kudi aeluda, Fernando wadiñi nakujinoka neyi chakwila akamutonda wueluda. Ichi dinu anafumi nakuyendela kudi nkoñi wañinza. Indi aeluda akumulejadi cheñi?
Fernando watiyililili eluda wumu chahosheleñayi nindi. Mana kwetu wahosheli mazu ekala ha 1 Timotewu 3:1 nakumuleja nindi aeluda amuchipompelu chawu anayileji nawu anamutondi wueluda. Fernando wahayamini nakwihula nindi, “Munahoshi nenudi?” Mana kwetu wahosheli cheñi mazu amulejeliyi, nawa Fernando wamwemweteli. Nkumininaku, chabidikiluwu muchipompelu nawu anamutondi wueluda, ejima atiyili kuwaha.
Komana chatama kufwila kukalakala nyidimu muchipompelu? Inehi. Kwesekeja namukanda wa 1 Timotewu 3:1, “muntu nakeñi mudimu [wawueluda] nakeñi mudimu wawuwahi.” Amayala akwaKristu amavulu azatishaña iku kufumba ayilañaku hambidi kuspiritu kulonda ashikuhu kukalakala nyidimu muchipompelu. Chumichi chaleñela antu jaNzambi kwikala nawaeluda niankoñi akuzatila ashikahu amavulu. Muloña wakwila yipompelu yinakuvulilaku, kunakukeñeka amana kwetu amavulu kushikahu. Atela kushikahu ñahi chiwahi? Komana antu anakukeña kwikala aeluda atela kutwalekahu kutoñojoka hampinji yakekalawu aeluda neyi chatoñojokeleñayi Fernando?
Nhoshelu yamuBayibolu yakwila nawu ‘kukeña kushikahu,’ ayibalumuna mwizu dachiGriki dalumbulula nawu kufwila chikupu, kwolola. Chumichi chinateli kuyileñela kutoñojoka hadi muntu wunakunanama kulonda yakumuni mukabu wawuwahi wudi kumutondu. Ilaña kushikahu hikwaya mukwila nawu muntu yekali nalwisu lwakukeña mudimu ‘wawueludaku.’ Muloñadi? Muloña chikonkwanyi chawantu akeñaña kukalakala neyi eluda chekala chakuzata “mudimu wawuwahi” kubadika kwikala nachifulu.
Yuma yayivulu yakeñekaña hakuzata iwu mudimu wawuwahi ayishimuna ha 1 Timotewu 3:2-7 nihaTitusa 1:5-9. Hakuhosha haniji nshimbi jalema, eluda wejina daRaymond wunakalakali hayaaka yayivulu wahosheli nindi: “Chuma chalema kudi ami, hikuzata mudimu. Kwikala nawuswa wakuhana mpanji nikudizisha hiyuma yalema, ilaña hiyatela kuhambakana yililu yidi neyi kashinshi, kudihemba, kuwundisha mumesu, kulumbuluka, kudiisha enyi nikwikala wawundaku.”
Mana kwetu wunakushikahu namuchima wumu wamwekeshaña nindi wukweti kashinshi neyi yatondolwela kwila yuma yawuzondu. Wawundisha mumesu, walumbuluka, nawa wekala wawunda, dichi akwawu akwakudifukula amukuhwelela nawu nateli kulombola nikuyikwasha nakukala kukwetuwu. Hamuloña wakwila wadishaña enyi, wayikoleshaña atwansi niantu amaha muchalala. Wayikundejaña nikukwasha antu akata niatushinakaji muloña wakwila wakeña yuma yayiwahi. Wekalaña naniyi yililu yakwashaña akwawu antu bayi neyi hamuloña wakwila nakukeña kwikala eludaku.*
Izanvu dawaeluda dinateli kufumba nikumukolesha muntu, ilaña muntu yomweni wunakushikahu diyi watela kuwanisha yuma yamuNsona yakeñekaña. Henry, eluda wakuluka yitembi wahosheli nindi: “Neyi wunakushikahu watela kuzata nañovu kulonda amakwawu amoni nawu wunashikuhu.” Hakuhosha hamukanda waMukwakutaŋisha 9:10, walumbulwili nindi: “‘Yuma yejima yinawani chikasa cheyi kwila, ilaku nañovu jeyi.’ Mudimu wejima wukukwinkawu aeluda wuzati nañovu jeyi. Keñaku nyidimu yejima yinakwinkuwu muchipompelu, kushilahu nikukomba. Mukuhita kwampinji, akamona mudimu wuwazataña nichiwadikitaña.” Neyi wunakukeña kuzata neyi eluda kumbidi, ikalaku nakashinshi muyuma yejima yamudimu wajila nawa wenda wudikita. Watela kwikala wadizoza muchihandilu cheyi, bayi wudinka wantaku.—Mat. 23:8-12.
Antu amakwawu akeñaña kuzata nyidimu muchipompelu anateli kwikala mukweseka kwakufwila kwikala eluda hela kufwila kuluwañesha izanvu dawaeluda. Amakwawu atiyaña kutama neyi aeluda ayifumba. Antu amuchidiwu atela kudihula nawu, ‘Inakukeña kuya mpuhu tahindi nakeñaña kwakamena nyikoku yaYehova mukudizoza?’
Antu akeñaña kushikahu atela kwanuka cheñi chuma chikwawu chakeñekaña hakushika hawueluda, dikwila nawu “kwikala akutalilahu anyikoku.” (1 Pet. 5:1-3) Muntu wekala chakutalilahu muchipompelu watondolwelaña yitoñojoka niyililu yatama. Watwalekañahu kwikala wadiwunjika hela anamutondi chakatataka hela nehi. Bayi neyi muntu chekalayi eluda dikwila nawu nekali dehi wawaninaku. (Kuch. 12:3; Mas. 106:32, 33) Cheñi nawa, mana kwetu hanateli ‘kwilukahu chuma chidi chejima chakudinka nachu muloñaku,’ ilaña akwawu anateli kwiluka kukala kukwetiyi. (1 Kor. 4:4) Dichi, neyi aeluda anakufumbi chakufuma hamuchima kuzatisha Bayibolu, fwilaku kutiyilila chakubula kuhila. Kuhiñahu, zatilaku hayuma yinakufumbuwu.
Amana kwetu amavulu amonaña nawu ahembelelaña mpinji yayilehi hakwila ayitondi. Neyi chakwila hanahiti yaaka yayivulu kufuma hiwatachikili ‘kushikahu hawueluda,’ komana mpinji yikwawu wakamenaña? Neyi dimu, shinshikaku awa mazu onenawu akwila nawu: ‘Kuchiñeja kwakwila chiñeje-e kwaleteshaña muchima kukata, ilaña neyi yiwakeñaña yinenzi dehi chikwikala mutondu wawumi.’—Yish. 13:12.
Muntu nateli kukata kumuchima, neyi chikonkwanyi chinakufwilayi kushika swayi nehi. Abarahama niyena dichatiyiliyi. Yehova wamukanini nindi wakamwinka mwana, ilaña yena naSara ashakamini yaaka yayivulu chakubula kwikala namwana. (Kutach. 12:1-3, 7) Abarahama wadilili muwushinakaji windi nindi: “Eyi Mwanta Yehova, wukunyinkadi, ami nukwenda makasa, mwana hinikwetuku . . . Ami hiwunanyinki mwanaku.” Yehova wamulejeli chikupu nindi chikaninu Chindi chakumwinka mwana chikashikijewa. Ilaña hahitili yaaka kubadika 14 hakwila Nzambi yashikiji chikaninu chindi.—Kutach. 15:2-4; 16:16; 21:5.
Komana Abarahama walekeli kumuzatila Yehova namuzañalu hampinji yahembeleleñayi? Inehi. Wakuhweleli chikupu chikaninu chaNzambi. Watwalekeluhu kutalila chuma chachiwahi chamukaninuwu. Kapostolu Pawulu wasonekeli nindi: “Chadiwunjikiliyi [Abarahama] nakutatakena, hakutambula chikaninu.” (Heb. 6:15) Nkumininaku, Nzambi Wañovu yejima wamukiswilili ona muntu washinshika kubadika yuma yachiñejeleñayi. Wunateli kudizilaku kwodi kudi Abarahama?
Neyi wafwilaña kwikala eluda ilaña chumichi chinamwekani swayi wanyi hela chakwila munahiti yaaka yayivulu, twalekakuhu kumukuhwelela Yehova. Muzatileña Nzambi namuzañalu. Warren, wunakwashi amana kwetu amavulu kuyilaku hambidi kuspiritu, walumbulula nindi: “Hatelela kuhita mpinji chikupu hakwila mana kwetu yashikuhu chikupu hakumutonda. Chimwahita mpinji, mana kwetu wukumwekeshaña wuswa windi niyililu yindi chovu chovu nachadihembaña yomweni nichakamenañayi nyidimu yindi. Amakwawu atoñojokaña nawu anateli kutiya kuwaha hanyidimu yamuzatilañawu Yehova chiña hohu neyi ayitonda wueluda. Yitoñojoka yamuchidiwu yatama nawa yinateli kumuleñela muntu kutoñojokaña hachumichi mpinji yejima. Neyi wumuzatilaña Yehova nakashinshi kwejima kuwudi nawa muyuma yejima yiwunakwila, wukuhetelamu chikupu.”
Mana kwetu wumu wahembeleleli hayaaka kubadika 10 hakwila nawu amutondi wueluda. Hakutena nsañu yelukewa chikupu, yasonekawu mumukanda waEzekeli kapetulu 1, washimwini chuma chadiziliyi nindi: “Yehova wendeshaña ikalu dindi, dikwila nawu kuloñesha kwindi, kwesekeja nachinatondiyi yomweni. Mpinji yaYehova dichi chuma chalema kubadika yetwetu. Munsañu yakukeña kukalakala neyi eluda, bayi neyi chuma chinafwilaña hela chinakeña kwikala dichi chuma chalemaku. Yuma yinafwilaña hadaha dichi chamonañayi Yehova wanyi.”
Neyi wafwilaña kuzata mudimu wawuwahi wakwikala nkoñi mukwaKristu, shikakuhu kulonda wuzateña namuzañalu muchipompelu. Neyi chakwila wunakumona neyi mpinji yinakuhita, zataku nañovu kulonda wubulaña kwakamena. Raymond, atenawu dehi wahosha nindi: “Kufunyikila chuma kwaleñelaña muntu kufwila chifulu. Antu aswejaña kwakamena hiyekalaña namuzañalu wafumaña mukumuzatila Yehovaku.” Ikalaku namukabu waspiritu yaNzambi, sweje-e chililu chakudiwunjika. Zataku nañovu kulonda wukoleshi wulunda weyi naNzambi kuhitila mukudiza Bayibolu. Zataña nañovu mumudimu wakushimwina nsañu yayiwahi nikudizisha antu akweti mpwila yakudiza Bayibolu. Lombolaña chisaka cheyi munyidimu yakuspiritu nihakudifukula kwachisaka. Watela kudiluñisha mpinji yejima yiwudi nawamana kweyi niaheleyi. Chiwunakuzata nañovu hakwila wushikiji chikonkwanyi cheyi, wukadiluñisha kumuzatila Yehova.
Kuzata nañovu hakwila nawu wushikuhu hakukalakala nyidimu yamuchipompelu, hikukoleka kwakufuma kudi Yehova; Yena nikuloñesha kwindi hiyakeñaña nawu wutiyeña kutama hakuzata mudimu winduku. Nzambi wakwashaña nikukiswila ejima amuzatilaña namuchima wumu. Eñañi, nkisu yindi yejima yaheteshaña nawa “habombelañaku kukalaku.”—Yish. 10:22.
Hela chakwila watachikili dehi kushikahu hayaaka, kwekala yuma yayivulu yiwatela kwila hakuwahisha wulunda weyi naYehova. Hampinji yiwunakufwila kwikala nayililu yakeñekaña, zataku nañovu muchipompelu chakadi kudiwula chisaka cheyi, Yehova hamba kavulamena yuma yejima yiwamukalakeleluku. Ikalaku namuzañalu chikupu mpinji yejima yiwunakumuzatila Yehova munyidimu yejima yinakwinkuwu.
^ par. 2 Majina amuchinu chibaaba anayihimpi.
^ par. 8 Nshimbi jinashimunuwu munichi chibaaba jinakundami nikudi antu anakukeña kukalakala neyi ankoñi akuzatila. Yuma yakeñekaña yatela kuwanisha yekala ha 1 Timotewu 3:8-10, 12, 13.
‘Shinshikenu mwaya muchima waNzambi, wawuwahi, watiyishaña kuwaha, walala chikupu.’—ROM. 12:2.
1. Akulumpi aKristendomu elilidi hampinji yanjita?
KOMANA Nzambi wakeñaña nindi akwaKristu alala alweña njita nakujaha antu akumatuña acheñi? Hayaaka 100 yinahituhu, antu amavulu aditenaña nawu akwaKristu anajahi antu munjita. Atupristu amuKatolika awamashidika akiswilaña amashidika niyitwa yawu neyi anakulwa njita nawaKatolika amwituña dacheñi. Dichi chuma chelañawu niatupristu awaProtestanti awamashidika. Adijahili chikupu muNjita Yakaayi Yamuchiyedi.
2, 3. Chumanyi cheliluwu aYinsahu jaYehova hampinji yaNjita Yakaayi Yamuchiyedi niyaaka yalondeleluhu, nawa muloñadi?
2 Indi aYinsahu jaYehova elilidi hayina mpinji yanjita? Nsañu yanyaka yasonekawu yamwekeshaña nawu atwalekeluhu kubula kudiñija munsañu yamatuña nachiyuulu. Chumanyi chabulililuwu kudiñija munsañu yamuchidiwu? Muloña alondeleli chakutalilahu nintañishilu yaYesu. Wahosheli nindi: “Neyi mukukeñañana, dihu hakayilukilawu antu ejima nawu mudi atumbanji twami.” (Yow. 13:35) Alemesheli cheñi nsañu yayisonekeleliyi kapostolu Pawulu akwaKristu amuKorinda.—Tañenu 2 Akorinda 10:3, 4.
3 Dichi, akwaKristu alala afumba yinleji yawu naBayibolu, hiyadizaña chakulwa njita hela kudiñija munsañu yamajitaku. Muloña wakubula kudiñija munsañu yamajita, aYinsahu amavulu, atwansi niakulumpi, amayala niambanda ayikabishaña. Amavulu ayikabishaña muyilombu nimutuleya mwayikakejañawu kuzata. Amavulu ayijahili muchiyuulu chawaNazi muGermany. Hela chakwila ayikabishili chikupu muEurope, aYinsahu hiyalalameneni mudimu wawu wakushimwina nsañu yayiwahi yaWanta waYehovaku. Ashimwinini nakashinshi, mutuleya, muyilombu yakuyandishila nimumatuña acheñi mwayitwalileñawu.* Chimwahitili yaaka, aYinsahu adiñijili wanyi munjita yakujaha antu edimi dacheñi yadiñaku muRwanda mu 1994. Adiñijili cheñi wanyi munsañu yamatuña nachiyuulu chadijahileñawu hampinji yambukileña ituña dateneneñawu nawu Yugoslavia.
4. Chumanyi chelawu antu amonaña aYinsahu jaYehova muloña wakubula kudiñija munsañu yamatuña nachiyuulu?
4 Muloña wakwila aYinsahu jaYehova hiyadiñijaña hela chantesha munsañu yamatuña nachiyuuluku, antu amavulu mukaayi eluka chikupu nawu aYinsahu amukeña Nzambi chikupu niakwawu antu. Dikwila nawu hiyakwaKristu alala. Kwekala cheñi yuma yikwawu yitwelaña mukudifukula kwetu yaleñela antu amavulu kukuhwelela chikupu nawu aYinsahu jaYehova hiyakwaKristu alala.
5. Indi atumbanji aKristu akusambila amweni kuhimpikanyi?
5 Yesu washimwini kulema kwakushimwina nsañu yayiwahi yaWanta waNzambi hampinji yatachikiliyi mudimu windi. Watondeli atumbanji 12 kulonda amukwashi mudimu wakushimwina iseki dejima; kuhiñahu wadizishili atumbanji amakwawu 70. (Luka 6:13; 10:1) Awa atumbanji ayidizishili kulonda ashimwini nsañu yayiwahi kudi antu acheñi, nawa ateleleli kusambila kutañisha aYudeya. Kuhiñahu, amweni chuma chekomwesha! Atumbanji aYesu ayilejeli kushimwina kudi akwamatuña abula kwalama. Atumbanji adiña aYudeya ahimpili chikupu hakushimwina kudi akwamatuña.—Yil. 1:8.
6. Chumanyi chaleñeleli Petulu yeluki nindi Yehova hakweti chaambuku?
6 Kapostolu Petulu amutemesheli kwitala daKonelisu, kaJentili wabulili kwalama. Dichi Petulu welukili nindi Nzambi hakweti chaambuku. Konelisu niamwitala dindi apapatisheweli. Chipompelu chawakwaKristu chatandili kumaluña amaha; antu amunyunza yejima atachikili kutiya nsañu yayiwahi yalala nakuyitambwila. (Yil. 10:9-48) Atachikili kushimwina iseki dejima.
7, 8. Kuloñesha kwaYehova kunakuzata mudimwinyi? (Talenu mwevulu wakutachikilahu.)
7 Makonu, antu alombolaña mudimu mukuloñesha kwaYehova anakudikita chikupu hakuloñesha mudimu wakushimwina nikutañisha nsañu yayiwahi mukaayi kejima. Chayinu mpinji, aYinsahu adikita akushika kwakwihi na 8,000,000 anakuzata chikupu hakushimwina nsañu yaKristu mumadimi akubadika 600, nawa madimi achidi kuvulilaku. A Yinsahu jaYehova ayilukila kumudimu wawu wakushimwina kwitala nikwitala, munyikwakwa nawa mpinji yikwawu azatishaña jimesa nijingolofwana hakusha nyikanda.
8 Akwakubalumuna akubadika ha 2,900 ayidizisha chiwahi kulonda abalumuneña Bayibolu ninyikanda yashindamena haBayibolu. Hiyabalumunaña hohu mumadimi amonañawu antu nawu madimi amanenuku. Azataña nañovu hakubalumuna nimumadimi amavulu abula kuya mpuhu ilaña ayihoshaña kudi antu amavulu. Chakutalilahu, muSpain antu amavulu amuCatalonia ahoshaña idimi dawu daCatalan mafuku ejima. Muyaaka yamakonu, antu anatachiki cheñi kuhosha idimi daCatalan nimunyisumba yashiyashana yidi neyi muAndorra, muAlicante, Yitutu yaBalearic, nimuValencia. A Yinsahu jaYehova asonekaña nyikanda yashindamena haBayibolu mwidimi daCatalan nawa alombolaña kupompa kwawakwaKristu mwidimi dashikaña hanyichima yawantu akuCatalonia.
9, 10. Chumanyi chamwekeshaña nawu kuloñesha kwaNzambi kwakeñaña antu ejima amwiluki Nzambi?
9 Mudimu wakubalumuna nikutañisha antu mumadimi awu anakuwuzata mukaayi kejima. Hela chakwila muMexico ahoshaña Spanish, ilaña mwekala antu amavulu ahoshaña madimi amakwawu. Idimi daMaya dekala hakachi kanawa madimi. Kasanji kamutayi kakuMexico katemesha izanvu dawakwakubalumuna idimi daMaya kwiluña kwekala antu ahoshaña idi idimi mafuku ejima. Nepali hidimi dikwawu dahoshañawu mwituña daNepal, mwekala antu akubadika ha 29,000,000. Munidi ituña ahoshañamu madimi 120, ilaña antu akubadika 10,000,000 ahoshaña idimi daNepali nawa amavulu ahoshaña idi idimi neyi idimi dawu damuchiyedi. Nyikanda yetu yashindamena haBayibolu anakuyibalumuna mwidimi daNepali.
10 Kuloñesha kwaYehova kwalemesha chikupu mudimu wakushimwina nsañu yayiwahi yaWanta mukaayi kejima neyi chinakumwekeshawu namudimu wazataña mazanvu awakwakubalumuna mukaayi kejima. Matilakiti amavulu chikupu, mabuloshuwa nimagazini ayihanaña kudi antu mujikampeni mukaayi kejima chakadi kuyifwetesha. A Yinsahu jaYehova ahanaña yawana yakudikeñela hakukwasha iwu mudimu, muloña alondelaña nshimbi yaYesu yakwila nawu: “Kutambula, munatambuli chamukunkulu; kuhana, kahanenu nawa chamukunkulu.”—Mat. 10:8.
11, 12. Indi mudimu wakushimwina mukaayi kejima wazatañawu aYinsahu jaYehova wunakwashi ñahi amavulu?
11 Hakwikala akwaKristu asha muchima hakushimwina nikutañisha, aYinsahu jaYehova akuhwelela chikupu nawu akweti chalala nawa adihanaña chikupu hakwila nawu ashimwini iyi nsañu kudi antu akunyunza niakumadimi acheñi. A Yinsahu amavulu apelesha chihandilu chawu, adiza idimi nichisemwa chacheñi kulonda azatuku iwu mudimu walema wawakwaKristu. Iwu mudimu wakushimwina nikutañisha antu wunakuzatawu mukaayi kejima hichuma chikwawu chaleñela antu amavulu kukuhwelela chikupu nawu aYinsahu jaYehova hiyatumbanji aKristu Yesu alala.
12 A Yinsahu azataña nyidimu yejimiyi muloña akuhwelela chikupu nawu akweti chalala. Chumanyi chikwawu chaleñela antu amavulu kukuhwelela chikupu nawu aYinsahu jaYehova akweti chalala?—Tañenu Aroma 14:17, 18.
13. Indi aYinsahu ahembeña ñahi kuloñesha kwaNzambi nawunyonji?
13 Tunateli kuhetela muyuma yahoshawu akwaKristu adihana amakonu akuhwelela chikupu nawu akweti chalala. Kambuña Yehova wumu wunashimbuli muchalala wahosheli nindi, “Azataña nañovu kulonda kuloñesha kwaYehova kwikali kwawunyonji kuspiritu, hichikweti muloña namuntu anakufumbawu hela anakubabeshawuku.” Twatweshaña ñahi kwikala nawunyonji wamuchidiwu? Twelaña mwenimu kuhitila mukwovwahila nshimbi jekala Mwizu daNzambi nikwimbujola chakutalilahu chaYesu nichawatumbanji twindi. Makonu, hakachi kawaYinsahu jaYehova, antu antesha hohu diwu abulaña kwovwahila nshimbi jaNzambi nawa ayihañaña muchipompelu. Antu amavulu chikupu, kushilahu niantu adiñi nakwila yuma yahelayi Nzambi ahimpa chihandilu chawu nawa amwovwahila Nzambi.—Tañenu 1 Akorinda 6:9-11.
14. Chumanyi chelawu antu amavulu ahañawu muchipompelu, nawa chumanyi chafumañamu?
14 Chumanyi chelañawu antu ahañañawu muchipompelu muloña wakubula kwovwahila nshimbi yamuBayibolu? Antu amavulu abalumukaña munyichima ayifuntishaña cheñi muchipompelu. (Tañenu 2 Akorinda 2:6-8.) Kwovwahila nshimbi jamuBayibolu jajiwahi kwaleñelaña chipompelu chawakwaKristu kwikala chawunyonji nawa tunateli kukuhwelela netu hichipompelu chikweti wuselewa waNzambi. Muloña wakwila aYinsahu jaYehova ovwahilaña nshimbi jaNzambi nawa ambukaku namachechi amavulu etejaña antu jawu kwila yuma yatama, chumichi chaleñela antu amavulu kukuhwelela chikupu nawu aYinsahu akweti chalala.
15. Chumanyi chaleñela mana kwetu wumu kukuhwelela chikupu nindi wukweti chalala?
15 Muloñadi aYinsahu anashimbuli muchipompelu chakuhwelelawu nawu akweti chalala? Mana kwetu wumu wukweti yaaka 54 yakuvwalika washimwini nindi: “Kufuma tuhu kuwansi wami nakuhweleleli nami chikuhwelelu chami chashindamena hayikuma yisatu yalema: (1) nami Nzambi wekala kwoku; (2) wonena Bayibolu; nawa (3) wazatishaña nikukiswila chipompelu chawakwaKristu chawaYinsahu jaYehova makonu. Hayaaka yayivulu yinnadizi, mpinji yejima nafwilaña kweseka iyi yikuma nawa nadihulaña ami aweni neyi chakwila yashindamena hachalala. Wunsahu waniyi yikuma wakolelañaku chaaka nichaaka nawa chumichi chakoleshaña chikuhwelelu chami chikupu nami, tukweti chalala.”
16. Muloñadi muhela wumu chakuhwelelayi chikupu nindi wukweti chalala?
16 Muhela wasumbuka wakalakelaña hakasanji keneni kamukaayi kejima muNew York, wahosheli hakuloñesha kwaYehova nindi: “Iku kuloñesha diku hohu kwashimwinaña ijina daYehova chakadi kujinoka. Awa mazu ekala alala neyi twanuka netu ijina daNzambi damwekanaña kwakwihi namapampa 7,000 muBayibolu. Nalemesha mazu akukolesha ekala ha 2 Kushindulula 16:9 ahosha nawu: ‘Mesu aYehova adi nakutalatala mwahita iseki dejima, kulonda akwashuku nañovu adi nanyichima yalala, yindi chikupu.’” Watwalekeluhu nindi: “Chalala chankwasha kwiluka chakwikala namuchima walala kulonda Yehova yankwashi nañovu yindi. Wubwambu wami naYehova dichi chuma chinalemesha hama. Nawa nalemesha mudimu wazatañayi Yesu hakutudizisha nsañu yaNzambi yankwashaña.”
17. Chumanyi chakuhweleleliyi muntu wakaanineña nindi hikwekala Nzambuku, nawa muloñadi?
17 Muntu wadiña nakukaana nindi hikwekala Nzambuku wetejeli nindi: “Yileñaleña yankwasha kukuhwelela nami Nzambi wakeñaña nindi antu adiluñisheña, dichi hamba keteja makabi kutwalekahu haya nyakaku. Hela chakwila antu mukaayi anakusweja kumusekesha Nzambi, ilaña antu jaYehova anakutwalekahu kwikala nachikuhwelelu, iyena nikukeña. Spiritu yaYehova hohu diyi yinateli kukoña yuma yamuchidiwu makonu.”—Tañenu 1 Petulu 4:1-4.
18. Munatiyi ñahi nsañu yashimunawu amana kwetu amakwawu ayedi?
18 Chinsahu mukwawu wunashimbuli muchalala washimwini yuma yamuleñela yakuhweleli nsañu yalala yitwashimwinaña nindi: “Yuma yinnadizi hayaaka yayivulu yanleñela kukuhwelela chikupu nami aYinsahu azata nañovu hakulondela chakutalilahu chawakwaKristu akushankulu. Nadimweni ami aweni kunuñañana kwekala hakachi kawaYinsahu jaYehova kumaluña kwejima kunayaña mukanu kaayi. Chalala chamuBayibolu chanleñela kwikala namuzañalu.” Mana kwetu wudi nayaaka yakubadika 60 yakuvwalika chamwihwiluwu nawu yashimuni chuma chamuleñela kukuhwelela chikupu nindi wukweti chalala, washimwini hadi Yesu Kristu nakulumbulula nindi: “Twadiza nakanañachima chihandilu nimudimu waYesu nawa twalemesha chakutalilahu chindi. Twahimpa chihandilu chetu kulonda tukundami kwakwihi naNzambi kuhitila mudi Kristu Yesu. Tweteja chikupu netu wamwinu wetu washindamena hamulambu wefutu danyiloña daKristu. Nawa tweluka netu amusañwili mudi afu. Tukweti wunsahu wawayinsahu alala amweni namesu ashimwini iyi nsañu.”—Tañenu 1 Akorinda 15:3-8.
19, 20. (a) Mudimwinyi wakonkomweneniyi Pawulu kuchipompelu chakuRoma? (b) Chineli twekala akwaKristu adihana, tukweti kukoolekanyi?
19 Hakwikala akwaKristu akeña atuñi netu, hitwatela kuhemba iyi nsañu yalala yalemaku. Pawulu wayilejeli amana kwindi amuchipompelu chamuRoma nindi: ‘Neyi wukwiteja nakanwa keyi neyi Yesu diyi Mwanta, nakukuhwelela mumuchima weyi neyi Nzambi wamusañwili mudi afu, eyi wukuhanda. Muloña namuchima muntu wakuhwelelaña nakutambula kuloña; nakanwa wetejaña nakumona kuhanda.’—Rom. 10:9, 10.
20 Chineli twekala aYinsahu jaYehova adihana, twakuhwelela chikupu netu tukweti chalala nawa tweluka netu tukweti kukooleka kwakudizisha antu amakwawu nsañu yayiwahi yaWanta waNzambi. Dichi, chitukuzataña mudimu wetu wakushimwina, chikuwaha neyi antu amakwawu akwiluka nawu twakuhwelela chikupu netu tukweti chalala kubadika kuyitañisha hohu nsañu yamuBayibolu.
^ par. 3 Talenu Jehovah’s Witnesses—Proclaimers of God’s Kingdom, mafu 191-198, 448-454.
‘Kwiñila muWanta waNzambi chiña tusambila kumona lukadi lwaluvulu.’—YIL. 14:22.
1. Muloñadi lukadi chilwabulaña kuhayamisha ambuña Nzambi?
KOMANA kwiluka nenu mwatela kumona “lukadi lwaluvulu” henohu kanda muheti wumi wahaya nyaka kwayihayamishaña? Hadaha kwayihayamishaña wanyi. Chili wudi kambuña Yehova wamuha muchalala hela wunashimbuli muchalala, weluka neyi mukaayi kaSatana mwekala makabi.—Chim. 12:12.
2. (a) Kubombela hamakabi amonaña antu ejima abula kuwanina, lukadinyi lwambukaku lwamonañawu akwaKristu? (Talenu mwevulu wakutachikilahu.) (b) Hinyi wakojejaña lukadi lutwamonaña, nawa tweluka ñahi?
2 Kubombela hamakabi amonaña ‘antu ejima,’ dikwila nawu kukala kwakabishaña antu ejima abula kuwanina, akwaKristu amonaña cheñi lukadi lwambukaku. (1 Kor. 10:13) Hilukadinyi? Ayidimbululaña chikupu muloña afwilaña kwovwahila nshimbi jaNzambi. Yesu wayilejeli atumbanji twindi nindi: “Nduñu habadikaña nkaka yinduku. Chankabishiluwu ami, ninenu nawa akayikabisha.” (Yow. 15:20) Hinyi wakojejaña makabi wenawa? Chakadi nikujina, hiSatana atenañawu muBayibolu nawu wudi neyi “mutupa wabulumaña” ‘wakeñakeñaña kudya’ antu jaNzambi. (1 Pet. 5:8) Satana wazatishaña njila jidi jejima kulonda yafumpi kashinshi kawatumbanji twaYesu. Shinshikenu chuma chamumwekeneni kapostolu Pawulu.
3-5. (a) Pawulu wamweni lukadinyi muLisitira? (b) Indi mazu aPawulu ahosheliyi halukadi lwakumbidi akolesheli ñahi atumbanji?
3 Pawulu amukabishili kakavulu kukola chikuhwelelu chindi. (2 Kor. 11:23-27) Amukabishili muLisitira. Hanyima yakuuka muntu wadiña chifwayi kufuma hakuvwalika, Pawulu niibwambu dindi Baranaba ayihamekeli neyi akishi. Pawulu naBaranaba alembeleli izaza dazañaleli nawu dileki kudifukula kudi wena. Chakubula nikuumba mpinji, aYudeya akwakudimbulula enjili nakuhosha nsañu yakuyitwambila aPawulu naBaranaba. Izaza detejeli mwatwambiluwu aYudeya. Antu atachikili kumwasa Pawulu malola nakumushiya nawu nafwi.—Yil 14:8-19.
4 Hanyima yakwendela musumba waDeribi, aPawulu naBaranaba ‘afuntili cheñi kuLisitira, nikuIkoniyumu, nikuAntiyoki. Hiyakukolesha atumbanji nakuyikonkomwena nawu akakeli muchikuhwelelu, nawu kwiñila muWanta waNzambi chiña tusambila kumona lukadi lwaluvulu.’ (Yil 14:21, 22) Awa mazu hiyanateli kumwekana neyi akukolesha antuku. Kafwampi, nhoshelu yakwila nawu kumona “lukadi lwaluvulu” yinateli kuneñesha antu, bayi kuyikoleshaku. Hanu dinu, aPawulu naBaranaba ‘akolesheli ñahi atumbanji’ namazu akutena halukadi lwaluvulu?
5 Tunateli kuwana ñakwilu neyi tushinshika nakanañachima mazu ahosheliyi Pawulu. Hahosheli hohu nindi: “Chiña tuumika lukadi lwaluvuluku.” Ilaña wahosheli nindi: ‘Kwiñila muWanta waNzambi chiña tusambila kumona lukadi lwaluvulu.’ Dichi Pawulu wayikolesheli atumbanji kuhitila mukukonkomwena hayuma yayiwahi yafumaña mukwikala washinshika. Iwu wuloku wadiña walala. Eñañi, Yesu wahosheli nindi: ‘Muntu wakomika nikunsa diyi wakahanda.’—Mat. 10:22.
6. Wulokwinyi wukatambwila antu omikaña?
6 Neyi tuumika akatwinka wuloku. AkwaKristu awayishewa akatambwila wuloku wawumi wabulaña kufwa mwiwulu nawa akayuulaña hamu naYesu. “Anyikoku acheñi” akatambwila wumi wahaya nyaka hamaseki ‘hakekala kuloña.’ (Yow. 10:16; 2 Pet. 3:13) Neyi chahosheliyi Pawulu, chayinu mpinji tukumonaña lukadi lwaluvulu. Shinshikenu lukadi luyedi lutunateli kumona.
7. Lukadinyi lutwatela kutena netu kulukuka kwamwekanaña hatooka?
7 Yesu washimwineñahu dehi nindi: ‘Akayitwala muyota, akayetela nimumasinagogi; mwakemana kumesu awanguvulu nawanyanta.’ (Maku 13:9) Awa mazu anakumwekesha nawu akwaKristu amakwawu akamona lukadi kuhitila mukuyeta, hadaha nikuyitwambila kudi anlomboli amukwitiya hela akapolitiki. (Yil. 5:27, 28) Shinshikenu cheñi chakutalilahu chaPawulu. Komana watiyili woma chelukiliyi nindi akamukabisha munjila yamuchidiwu? Kwakulehi.—Tañenu Yililu 20:22, 23.
8, 9. Indi Pawulu wamwekesheli ñahi nindi wafwilileña kuumika, nawa amana kwetu amakonu omikaña ñahi?
8 Pawulu walwishili kulukuka kwaSatana kwamwekanaña hatooka nakuhosha nindi: ‘Wumi wami hinawumoni kulemaku mwaka niwukeñi; chakala nakamanishi njila yami, nimudimu wanyinkeliyi Mwanta Yesu kukalakala, nikushimuna nsañu yayiwahi yaluwi lwaNzambi.’ (Yil. 20:24) Mwamweni, Pawulu hatiyili woma chelukiliyi nindi wukamona lukaduku. Ilaña, wafwilileña kuumika hichikweti muloña nakukala kwamweniyuku. Washili muchima ‘hakushimwina wunsahu chikupu’ hela chakwila wamweni lukadi.
9 Makonu, amana kwetu niahela amavulu niwena omikaña. Chakutalilahu, mwituña dimu aYinsahu anomiki kwakwihi nayaaka 20 nakuyisha mutuleya muloña wakubula kudiñija munsañu yamatuña nachiyuulu. Nsañu yawu ayitwalili kuchota wanyi, muloña munidi ituña himwekala nshimbi yahosha hadi antu akaanaña kwiñila wushidikaku. Hampinji yadiñawu mukaleya, ayitejeli wanyi kuyendela chili kudi antaña jawu, nawa atuyili amakwawu ayeteleña nikuyikabisha munjila jashiyashana.
10. Muloñadi wutwatela kubulila kuchiina lukadi lwamwekanaña mukukasumwisha?
10 Amana kwetu kumatuña amakwawu omikaña lukadi lwamwekanaña chakukasumwisha. Neyi chuma chamuchidiwu chiyimwekena, bayi mutiya womaku. Toñojokenu chuma chamumwekeneni Yosefu. Amulandishili muwuduñu, ilaña Yehova ‘wamupulwishili mumakabi indi ejima.’ (Yil. 7:9, 10) Yehova nateli kuyilila chuma chochimu. Bayi mulalamena nenu ‘Yehova weluka kupulwisha antu amwakamaña kufuma mukwesekaku.’ (2 Pet. 2:9) Komana mukutwalekahu kumukuhwelela Yehova chineli muneluki nenu nateli kuyipulwisha mukanu kaayi katama nikuyinka wumi wahaya nyaka muchiyuulu chaWanta windi? Mwatela kumukuhwelela Yehova nikuumika lukadi chakadi woma.—1 Pet. 5:8, 9.
11. Munjilanyi kulukuka kwaSatana kwabulaña kumwekana chikwambukilaku nakulukuka kwamwekanaña hatooka?
11 Lukadi lukwawu lutunateli kumona hikulukuka kwabulaña kumwekana. Iku kulukuka kwambukaku ñahi nakulukuka kwamwekanaña hatooka kudi neyi lukadi lwakutweta? Kulukuka kwamwekanaña hatooka kudi neyi kankundunkundu keneni kahitaña mumukala nakukisañana itala denu hohenohu. Kulukuka kwabulaña kumwekana kudi neyi mukanka wamakenyi watachikaña kudya chipamba chepulanga chetala denu chovu-chovu sampu nichidikuhumuka. Muntu nateli kwiluka wanyi iku kulukuka kwabulaña kumwekana sampu yuma yinatami.
12. (a) Kafutanyi kakwawu kazatishañayi Satana, nawa muloñadi wukazatikilaña chiwahi? (b) Indi kudishona kwamuleñeleli Pawulu kutiya ñahi?
12 Satana nakukeña kukisañana wulunda weyi naYehova, chili nakuzatisha kulukuka nalukadi lwamwekanaña hatooka hela kudya chikuhwelelu cheyi chovu-chovu kuhitila mukulukuka kwabulaña kumwekana. Kafuta kazatishañayi Satana chiwahi hikudishona. Kapostolu Pawulu niyena wetejeli nindi mpinji yikwawu wadishoneneña. (Tañenu Aroma 7:21-24.) Hanu dinu, muloñadi Pawulu wadiña wakola kuspiritu nawa watela wadiña mwizanvu dalombolaña datachi chaditeneniyi nindi “ami nshona”? Pawulu wahosheli nindi watiyileña mwenimu muloña wadiña wabula kuwanina. Wakeñeleña chikupu kwila yuma yaloña ilaña chamukalilili. Neyi mpinji yikwawu watiyaña muniyi njila, komana hiwatiyaña kuwahaku hakwiluka neyi kapostolu Pawulu niyena wamweni kukala kwokumu?
13, 14. (a) Chumanyi chakojejaña antu jaNzambi amakwawu kudishona? (b) Hinyi wakeñaña kukisañana chikuhwelelu chetu, nawa muloñadi?
13 Mpinji yikwawu, amana kwetu niahela amavulu adishonaña, kwakamena, hadaha nikutiya neyi ashikilamu wanyi. Chakutalilahu, payiniya wadikita itukutena netu Deborah wahosheli nindi: “Kapampa kakavulu natoñojokaña hayiluwa yinakoñi nikudimona neyi nashikilamu wanyi mpinji yejima. Neyi nitoñojoka hayuma yejima yinaluwañesheli, yinateli kunleñela kutiya neyi kwiji kwosi muntu wunateli kunkeña hela tuhu Yehova.”
14 Chumanyi chaleñela ambuña Yehova amakwawu adikita adi neyi Deborah kuneña? Kwekala yuma yayivulu yayileñela kutiya muniyi njila. Antu amakwawu ekala nachaaku chakudimona munjila yatama niyuma yayimwekenaña muchihandilu. (Yish. 15:15) Amakwawu, anateli kwikala nayitoñojoka yatama muloña akweti yikatu yayileñelaña kuneña. Hichikweti muloña nachuma chayileñelaña kutoñojoka hayuma yatamaku, twatela kwanuka netu kudi muntu wakeñaña nindi twikali nayitoñojoka yamuchidiwu. Hinyi wakeñaña nindi tudishoneña chakwila tuleki nikumukalakela Yehova? Hinyi wakeñaña nindi wutiyeña neyi hiwukweti kuchiñejaku, muloña niyena akamujaha? (Chim. 20:10) Wacheñi kwosi, Satana diyi. Walala wudi wakwila nawu, chili nazatishi kulukuka kwamwekanaña hatooka hela kwabulaña kumwekana hatooka, kafuta kaSatana kekala kokamu, wakeñaña nindi twakameneña, nikubula kwikala neyena kulonda tuleki kumuzatila Nzambi. Bayi mudidimbaku, antu jaNzambi alwaña njita kulonda ahembi kashinshi kawu kudi Yehova.
15. Tunateli kumwekesha ñahi netu twafuukulahu kubula kudishona?
15 Bayi muzeya nakulwa njitaku. Twalekenuhu kushinshika hawuloku. Pawulu wayisonekeleli akwaKristu amuKorinda nindi: ‘Dihu hafuma kubula kuzeya; muloña hela muntu wetu wahanzi wudi nakuya nakunoña, muntu wetu wamukachi wudi nakuya nakubalumuka wamwiha hefuku hefuku. Muloña lukadi lwetu lwakatataka lwapepela, lwatukoñelaña lubanji lwakulema kwahaya nyaka lwakubadika nankashi.’—2 Kor. 4:16, 17.
16. Muloñadi chichalemena kudiloñesha yinu mpinji halukadi ludi kumbidi?
16 Neyi chitunamoni, Satana wukweti ‘tufuta’ twatuvulu twazatishañayi. (Efwes. 6:11) Wejima wetu twatela kulondela kufumba kwekala ha 1 Petulu 5:9 kwakwila nawu: “Dikañenu nindi, nakukola mukukuhwelela kwenu mbe.” Hakwila twili mwenimu, twatela kuloñesha yitoñojoka nimuchima wetu kulonda twinjilili kwila yuma yaloña yinu mpinji. Chakutalilahu: Henohu kanda ayi nakulwa njita, amashidika ayidizishaña chiwahi kulonda adiloñeshi chakulwa. Niamashidika aYehova adiloñeshaña munjila yoyimu. Tweluka wanyi njita yitwakalwa kumbidi. Dichi chikusweja kuwaha neyi tudiloñeshela chadimu yoyinu mpinji yikuchidi kwamwena. Pawulu wayisonekeleli Akorinda nindi: ‘Desekenu ntahi, mutali neyi mudi nachikuhwelelu; dishinshikenu.’—2 Kor. 13:5.
17-19. (a) Munjilanyi mutunateli kudeseka etu aweni? (b) Indi atwansi anateli kudiloñesha ñahi kulonda ahakwiluku yuma yakuhwelelawu neyi adi hashikola?
17 Tunateli kwovwahila iku kufumba kwaPawulu neyi tudishinshika etwaweni chikupu. Dihulenu malwihu adi neyi: ‘Komana nakakelaña mukulomba? Neyi akwetu ankakeja kwila yuma yatama, komana namwovwahilaña Nzambi neyi nyuuli kubadika antu? Komana nayaña kukupompa kwawakwaKristu mafuku ejima? Komana nahoshaña hayuma yinakuhwelela chakadi woma? Komana nanakenaña akwetu akwakwitiya yiluwa yawu neyi chañanakenañawu ninami? Komana novwahilaña antu alombolaña muchipompelu chetu ninana alombolaña yipompelu yamukaayi kejima?’
18 Ilukenu nenu awa malwihu ayedi anakuhosha hakuhakwilaku yuma yitwakuhwelela chakadi woma nikuumika ikakeja. Atwansi amavulu elaña mwenimu neyi adi hashikola. Hiyatiyaña woma hela kutiya nsonyi hakuhosha yuma yakuhwelelawuku. Ilaña ahoshaña chakadi woma. Mumagazini etu mwekala njila jinateli kukwashana hansañu yamuchidiwu. Chakutalilahu, Awake! yaJuly 2009 yashimuna nawu neyi mukwenu mukashikola nakukwihula nindi: “Muloñadi chiwabulila kukuhwelela neyi yuma yadileñeli yayeni?” wunateli kwakula neyi: “Muloñadi wunatela kukuhwelela nami yuma yadileñeli yayeni? Asayantisiti hiyaditejaña haniyi nsañuku, henohu ahoshaña nawu diwu ankuluñaña!” Anvwali, hitulukenuña muyuma yimwadizishaña anyanenu kulonda elukeña chakwakula neyi amona ikakeja damuchidiwu kudi akwawu akashikola.
19 Hela chochu, chapela wanyi kuhakwilaku yuma yitwakuhwelela hela kwila yuma yikwawu yatulejañayi Yehova. Hanyima yakuzata maora amavulu kumudimu, twatela kudinkaku hakwila tuyi nakupompa. Kuhinduka budidi nakuya mumudimu wakushimwina chakeñekaña kudinkaku hakwila nawu tufumi mukadidi. Ilaña anukenu nenu: Neyi mwikala nachaaku chakwila iyi yuma chayinu mpinji, mukazeya wanyi chimukamona kukala kweneni kumbidi.
20, 21. (a) Indi kutoñojoka hefutu danyiloña kunatweshi kutukwasha ñahi kuumika yitoñojoka yatama? (b) Chumanyi chitwatela kufuukulahu halukadi lutwamonaña?
20 Chumanyi chitunateli kwila nakulukuka kwabulaña kumwekena? Chakutalilahu, chumanyi chinateli kutukwasha kulonda tuleki kudishona? Njila yimu yasweja kulema yinateli kutukwasha hikutoñojoka hefutu danyiloña. Chumichi dichi chelili kapostolu Pawulu. Welukili nindi mpinji yikwawu watiyileña neyi hinshona. Ilaña welukili cheñi nindi Kristu hafwilili antu awaninaku, ilaña wafwilili akwanshidi. Pawulu wadiña hakachi kanana akwanshidi. Kafwampi wasonekeli nindi: ‘Nahandaña nakukuhwelela kwaMwana kaNzambi, wankeñeli, wadiheni kunkoolami.’ (Ŋal. 2:20) Eñañi, Pawulu wetejeli ifutu danyiloña. Welukili nindi ifutu danyiloña damukwashili chikupu.
21 Neyi twikala nayitoñojoka yoyimu yakumona ifutu danyiloña netu hichawana chatwinkawu kudi Yehova halwetu, chumichi chikutukwasha hama. Chumichi hichinayi mukwila nawu kudishona kukumana hohenohuku. Etu amakwawu tukatwalekahu kulwisha iku kulukuka kwabulaña kumwekana sampu tuneñili mwituña dadiha. Ilaña anukenu nenu: Antu abulaña kuzeya diwu akatambwila wuloku. Tudi dehi kwakwihi nefuku dalema dikaleta Wanta waNzambi, kuwunda nikuleñela antu ejima ashinshika kwikala awanina cheñi. Fuukulenuhu chikupu kwiñila muWanta hela chakwila twamonaña lukadi lwaluvulu.
“Ilukaku chachiwahi mwekalila yimuna yeyi.”—YISH. 27:23.
1, 2. (a) Indi atubiña amuIsarela adiña nanyidimwinyi? (b) Indi anvwali ekala ñahi neyi atubiña?
ATUBIÑA amuIsarela wakushankulu azatileña nakashinshi chikupu. Bayi neyi akuminineña dakuumika nkanza nimashika hohuku, ilaña akiñileña yimuna yawu kulonda abuli kuyidya kudi ayidanyi hela kuyiya kudi antu. Atubiña atalileña nyikoku mafuku ejima nikukwasha nyikoku yakata hela yadikatishileña. Adiña nakwakamena chikupu nyana kanyikoku muloña hiyekala nañovu neyi nyikoku yakula dehuku.—Kutach. 33:13.
2 Munjila jikwawu, anvwali akwaKristu ekala neyi atubiña nawa ekala nayililu yekala nawatubiña ayimuna. Akweti mudimu wakulela anyanawu “nakuyibabesha nikuyikonkomwena mudi Mwanta.” (Efwes. 6:4) Komana iwu himudimu wapela? Inehi! Anyana ayimakena nankashi namakudi atandishañayi Satana nawa awanina wanyi. (2 Tim. 2:22; 1 Yow. 2:16) Neyi mukweti anyana, munateli kuyikwasha ñahi? Tushinshikenu yuma yisatu yimunateli kwila kulonda mubiñi anyanenu, kuyiluka, kuyitañisha nikuyilombola.
3. Indi anvwali anateli ‘kwiluka ñahi mwekalilawu’ anyanawu?
3 Kabiña wamuwahi washinshikaña mukoku wejima nakanañachima kulonda yeluki nindi wakola. Anenu nawa mwatela kwila mwenimu nawanyanenu. Bayibolu yahosha nawu: “Ilukaku chachiwahi mwekalila yimuna yeyi.” (Yish. 27:23) Hakwila mwili mwenimu, mwatela kushinshika yuma yelañawu anyanenu niyitoñojoka yawu. Munateli kwila ñahi mwenimu? Kuhanjeka nawanyanenu mpinji yejima hinjila yimu yazatikaña chiwahi.
4, 5. (a) Njilanyi jajiwahi jinateli kukwashana hakwila anyana aleji anvwali jawu yuma yinakutoñojokawu? (Talenu mwevulu wakutachikilahu.) (b) Yumanyi yimunakwila kulonda chiyipeleli kuhanjeka nawanyanenu?
4 Anvwali amakwawu elukaña nawu kuhanjeka nawanyanawu kwakalaña neyi anekali dehi atumpululu hela ansanda, muloña atiyaña nsonyi kushimuna yuma yatoñojokañawu. Neyi anyanenu dichi chekalawu, munateli kwiladi? Chatela mumukakeji mwanenu nakumushakamisha hamaseki kulonda muhanjeki mpinji yayilehi, fwilenu kuhanjeka nindi mumesu awunda. (Kuhit. 6:6, 7) Mwatela kuzata nañovu kulonda muzatileña hamu. Munateli kuya nawu nakwenda, kwendesha motoka, kuhema chisela hela kuzatila hamu nyidimu yikwawu yahetala. Kuhanjeka nawatwansi hampinji yamuchidiwu kunateli kuyikwasha kushimuna yuma yidi kumuchima.
5 Chumanyi chimwatela kwila neyi mwanenu hanakukeña kuhanjekaku? Mwatela kweseka njila yacheñi. Chakutalilahu, chatela mumwihuli mwanenu wamumbanda yuma yamonayi odu ifuku, mwatela kumuleja yuma yimwamona. Nateli kuhosha chiwahi hayuma yamonayi odu ifuku. Neyi munakukeña kwiluka chatoñojokañayi mwanenu hansañu yikwawu, ihulenu malwihu anabuli kumukundama. Munateli kumwihula chatoñojokañayi ibwambu dindi hanoyu nsañu. Kuhiñahu munateli kumwihula chinateli kumukwashayi ibwambu dindi.
6. Indi kwikala akasunuka nikwikala nampinji yakuhanjeka kwatalisha mudihi?
6 Kafwampi, hakwila chiyipeleli anyanenu kuyileja nsañu, atela kuyimona nawu mwakasunuka nawa mukweti mpinji yakuhanjeka nawu. Neyi anvwali amwekanaña nawu adana mpinji yakuhanjeka, anyana hiyavula kushimuna kukala kukwetuwuku. Chumanyi chimwatela kwila kulonda mwikali akasunuka? Yuma yayivulu yakeñekaña kubadika kuhosha hohu nenu, “Wunateli kunleja kukala kuwukweti kala mpinji.” Anyanenu bayi atoñojokaña nawu munateli kusekesha hela kutalumoka neyi ayileja kukala kwawuku. Anvwali amavulu emika chakutalilahu chachiwahi munsañu yamuchidiwu. Kayla wudi nayaaka 19 yakuvwalika wahosheli nindi: “Nateli kuhosha natata hakukala kudi kwejima kunukweti. Hankwataña kwizuku, hansompeshañaku; wakuminaña hohu dakutiyilila. Kuhiñahu wanfumbaña chachiwahi mpinji yejima.”
7. (a) Nvwali nateli kwesekeja ñahi yuma neyi nakuhosha nsañu yakudiluka kweyala namumbanda? (b) Indi anvwali anateli kuhilisha ñahi anyanawu chakadi kwiluka?
7 Hela tuhu munakuhanjeka nsañu yakala, yidi neyi kudiluka kweyala namumbanda mwatela kubabala kulonda mubuli kusweja kukonkomwena hayuma yatama hohu chatela mumuleji mwanenu njila yayiwahi yakuzata nanoku kukala. Chakutalilahu: Twili netu munayi kulesitilanti, dichi munawani hasonekañawu yakudya anasonekuhu hohu nawu mudi yakudya yafwana. Chakadi nikujina, mukufuma munoyu lesitilanti nakuya nakukeña yikwawu. Anyanenu niwena anateli kwila chochimu neyi enza nawu muyifumbi, ilaña nsañu yimukweti yakusoñamisha hohu. (Tañenu Akolosi 3:21.) Ilaña fwilenu kwesekeja yuma. Muhela wakansi wejina daEmily wahosheli nindi: “Neyi anvwali jami anakunleja nsañu jakudiluka kweyala namumbanda, hiyahoshaña haniyi nsañu neyi yatamaku. Akonkomwenaña hamuzañalu wekala hakwiluka muntu nikuwana muntu wakudisumbula nindi. Chumichi chanleñela kwikala wakasunuka hakuhosha nawu iyi nsañu. Kafwampi nakeñaña kuyileja neyi kudi muntu inakukeña kudiluka nindi chatela niyisweki.”
8, 9. (a) Yumanyi yayiwahi yafumaña mukutiyila chakubula kuketwisha anyanenu? (b) Indi kutiyilila yuma yahoshañawu anyanenu kwayikwasha ñahi?
8 Kwesekeja nachahosheli Kayla, munateli kumwekesha nenu mwakasunuka neyi mudiwunjika nakutiyilila chinakuhoshayi mwanenu. (Tañenu Yakoba 1:19.) Mama yawantu mujiki wejina daKatia wetejeli nindi, “Hakusambila nadiwunjikileña wanyi neyi mwanami wamumbanda nakunleja nsañu. Hinamwinkeleña mpinji yakumanisha nsañu yahosheleñayuku. Mpinji yikwawu nazeyeleña chakwila nakeñeleña wanyi kutiya chinakuhoshayi nawa hinakeñeleña kunkabishaku. Chineli nahimpa yililu yami mwanami niyena wahimpa. Wantiyililaña chikupu.”
9 Tata yawantu wejina daRonald niyena wadiña nakukala kwokumu namwanindi wamumbanda. Wahosheli nindi, “Chanlejeliyi nindi hashikola yawu hadiña mukwenzi weyala wakeñeliyi, nasambilili kuzuwa hama. Ilaña chinatoñojokeli nami Yehova wekala wadiwunjika nawambuñindi nawa hayitalumokelañaku, nelukili nami chikuwaha neyi nimwinka mwanami mpinji yakushimuna yuma yidi kumuchima windi henohu kanda nimufumbi. Natiyaña kuwaha hakwila mwenimu. Diyi mpinji yatachi yinelukili chatoñojokeleñayi mwanami. Chamanishiliyi kuhosha champeleleli kuhanjeka nindi munjila yayiwahi. Chanhayamishili hakumona neyi watiyilili munamufumbili. Wamwekesheli chikupu nindi nakukeña kuhimpa yililu yindi.” Neyi muhanjekaña nawanyanenu mpinji yejima mukwiluka yuma yatoñojokañawu. Chimwela mwenimu, mukuyikwasha kulonda afuukuleña hayuma chiwahi.*
10, 11. Munateli kukwasha ñahi anyanenu kulonda abuli kupwapuka?
10 Kabiña wamuwahi weluka nindi hakachi kanyikoku yindi, wumu nateli kufuma hamutaña. Hadaha, mukoku nateli kufuma hamutaña neyi chakwila namoni heluña hadi matahu amawahi hahalehi chanti, kufumahu nateli kuswila hahalehi sampu nichikwambukayi hadi akwawu. Nimwana niyena nateli kutachika kufuma muchalala chovu-chovu neyi amweseka kulonda adikundi nawakwawu atama hela yisela yatama. (Yish. 13:20) Munateli kwiladi kulonda mwanenu yabuli kupwapuka?
11 Neyi munakutañisha anyanenu nyakalenu kwiluka yuma yimunamoni nenu atela kuzatilahu. Yikwashenu kulonda akoleshi yililu yayiwahi yikwetuwu. (2 Pet. 1:5-8) Kudifukula kwachisaka kwampinji yejima diyi mpinji yayiwahi yimwatela kwila mwenimu. Mudimu Wetu waWanta waOctober 2008 wakonkomweneni haniyi njila nawu: “Nyitu yayisaka yikweti mudimu wayinkawu kudi Yehova wakwiluka nawu anakulondela chikupu progiramu yakudiza Bayibolu kwachisaka mafuku ejima.” Komana munakuzatisha chikupu iyi ntanjikilu yayiwahi kulonda mubiñeña anyanenu? Ilukenu nenu anyanenu alemesha chikupu chimwazataña nañovu kulonda muyikwashi.—Mat. 5:3; Fwi. 1:10.
12. (a) Atwansi ahetelamu ñahi mukudifukula kwachisaka kwamafuku ejima? (Bombelenuhu nichikasha chinakwila nawu, “Alemesha Kudifukula kwaChisaka.”) (b) Indenu nkawenu mwahetelañamu ñahi mukudifukula kwachisaka?
12 Shinshikenu nsanda wejina daCarissa chahosheliyi hantanjikilu yaKudifukula kwaChisaka chiyakwashili chisaka chawu. “Natiyaña kuwaha chitwashakamaña wejima wetu nakuhanjeka. Kwila mwenimu kwakoleshaña mpanda yetu nawa twekalaña nayuma yayiwahi yitwatela kwanuka. Tata walombolaña Kudifukula kwaChisaka mafuku ejima. Chumichi chatukoleshaña muloña tata washa muchima hakudifukula kwachisaka nawa chankwashaña ninami kushaku muchima. Chankwashañaku cheñi kumulemesha tata yami nami diyi mutu watulombolaña muyuma yakuspiritu.” Muhela wakansi wejina daBrittney wahosheli nindi: “Kudifukula kwachisaka kwanleñela kudikunda nawanvwali jami. Chumichi chankwashaña kwiluka nami akeñaña kwiluka kukala kunukweti nawa añakamenaña nankashi. Kudifukula kwachisaka kwaleñela chisaka chetu kwikala chakola nawa chanuñañana.” Mwamweni, kudyisha anyanenu yuma yakuspiritu kuhitila mukudifukula kwachisaka diyi njila yalema yimwatela kwikalilamu atubiña amawahi.*
13. Munateli kumusañumuna ñahi mwanenu kwikala nampwila yakumuzatila Yehova?
13 Kabiña wamuwahi wazatishaña mbwechi hakulombola nikukiña yimuna yindi. Hanyidimu yindi yalema hekala nikulombola nyikoku yindi “kuwudiilu wawuwahi.” (Ezek. 34:13, 14) Enu anvwali, komana himwekala namudimu wowumu walema wakuspirituku? Mwafwilaña kuyilombola anyanenu kulonda amuzatilaña Yehova. Mwakeñaña anyanenu atiyeña neyi chatiyiliyi ñimbi yamasamu wasonekeli nindi: “Natiyi kuwaha nakwila muchima weyi, eyi Nzambi yami, mwalala, nshimbi jeyi jidi mukachi kamuchima wami.” (Mas. 40:8) Neyi anyanenu atiyaña muniyi njila akudihana kudi Yehova nawa akupapatishewa. Hela chochu, atela kwila mwenimu neyi anakuli dehi chakwila akufuukulahu nikwikala nampwila yalala yakumuzatila Yehova.
14, 15. (a) Mudimwinyi wukwetiyi nvwali mukwaKristu wudi wejima? (b) Indi kampululu hela nsanda nateli kutachika ñahi kujinoka kudifukula kwalala?
14 Munateli kwiladi, neyi chakwila anyanenu anakuyilaku hambidi wanyi, hadaha anakujinoka niyuma yakuhwelelawu? Zatenu nañovu hakuyikwasha anyanenu kulonda amukeñi Yehova Nzambi nikuhameka hayuma yejima yakoñayi. (Chim. 4:11) Nkumininaku, neyi anatweshi kufuukulahu aweni anateli kutachika kudifukula kudi Nzambi.
15 Chumanyi chimwatela kwila neyi chakwila anyanenu anakujinoka chayinu mpinji? Munateli kuyibiña nikuyikwasha ñahi kulonda eluki nawu kumuzatila Yehova dichi chuma chachiwahi muchihandilu nawa kwaletaña muzañalu wahaya nyaka? Esekenu kwiluka chuma chinakukojeja ajinokeña. Chakutalilahu, komana chalala mwanenu weyala wakaanaña yuma yatañishaña Bayibolu, tahindi wudana wulobu wakuhakwilaku yuma yakuhwelelayi hakachi kawakwawu? Komana chalala mwanenu wamumbanda wajinokaña neyi chakwila nshimbi jaNzambi jaloña, indi kwiji watiyaña wuudi hohu hela kumona nindi kwosi wamwakamenaña?
16, 17. Anvwali anateli kukwasha ñahi anyanawu kwikala nawulunda naYehova awenawu?
16 Hichikweti muloña nakukala kukwetiyuku, munateli kumukwasha mwanenu kulonda yaleki kujinoka nsañu yalala. Mukumukwasha ñahi? Njila yimu yakwasha anvwali amavulu nawa yazatikaña chiwahi yekala yakwiluka yuma yidi mumuchima wamwana weyala hela wamumbanda kuhitila mukumwihula nawu: “Watiyaña ñahi hakwikala mukwaKristu? Indochi eyi, yumanyi yayiwahi yekalamu yiwamonaña? Yumanyi yiwukudibonda neyi wumuzatilaña Yehova? Komana yuma yiwunateli kudibonda hakumuzatila Nzambi yabadika kuwaha nkisu yayivulu yitwadiluñishaña makonu niyatushiikawu kumbidi? Munjilanyi?” Kafwampi mwatela kwihula awa malwihu mumazu enu, munjila yayiwahi nawa bayi mwihula neyi nsompeshuku. Hampinji yimunakuhanjeka, munateli kuhanjika hamukanda waMaku 10:29, 30. Atwansi amakwawu anateli kusoneka yuma yinakutoñojokawu hachipapilu, kabadika kamu asonekañaku yuma yadibondañawu, kukabadi kekwawu nkisu yafumañamu. Neyi mumona yumiyi chinateli kuyikwasha enu anvwali nianyanenu kwiluka kukala kukwetuwu nawa mukuwana njila yakumanishilamu. Neyi twatela kudiza mukanda waChatañisha Bayibolu nimukanda ‘waKukeña kwaNzambi’ nawantu akweti mpwila yakudiza, kwila tuyidizisha anyanetu nehi? Komana mwelaña mwenimu?
17 Mukuhita kwampinji anyanenu anateli kutondahu awenawu muntu atela kuzatilawu. Bayi mutoñojoka nenu anyanenu anateli kukuhwelela yuma yimwakuhwelela chakadi kuyidizishaku. Anyanenu atela kwikala nawulunda naYehova awenawu. (Yish. 3:1, 2) Neyi mwanenu wudi nakukala kwakwila mwenimu, kwila mutachika kumudizisha cheñi yuma yapela nehi? Mukwashenu kutoñojoka hamalwihu adiyi neyi awa: “Neluka ñahi nami Nzambi wekala kwoku? Chumanyi chanleñela kukuhwelela chikupu nami chalala Yehova Nzambi wanlemesha? Chumanyi chanleñela kukuhwelela nami chalala nshimbi jaYehova janheteshaña?” Ikalenu atubiña amawahi kuhitila mukulombola mwanenu hela anyanenu mumesu awunda kulonda eluki nawu kwosi chuma chalema kubadika kudifukula kudi Yehova.—Rom. 12:2.
18. Indi anvwali anateli kumwimbujola ñahi Yehova Kabiña Muneni?
18 AkwaKristu ejima akeñaña kwikala akwakumwimbujola Kabiña Muneni. (Efwes. 5:1; 1 Pet. 2:25) Sweje-e anvwali atela kwiluka chachiwahi mwekalila yimuna yawu, dikwila nawu anyanawu alemeshawu nawa atela kuzata nañovu kulonda ayilomboli kunkisu jayihembelayi Yehova. Dichi zatenu nañovu kulonda mubiñeña anyanenu nakutwalekahu kuyikulishila muchalala.
^ par. 9 Neyi munakukeña nsañu jikwawu, talenu mukanda waMuzañalu muChisaka mafu 10-12.
^ par. 12 Neyi munakukeña nsañu yikwawu talenu chibaaba chinakwila nawu “Kudifukula kwaChisaka—Kwalema Hakwila Nawu Twakapuluki” muKaposhi Kakutalila kaOctober 1, 2009, mafu 29-31.
Davidi wasonekeli nindi kanda ‘yamonañahu dehi hashiyilawu muntu waloña, hela anyanindi nakulomba yakudyaku.’ Wahosheli awa mazu muloña wayuma yamweneniyi muchihandilu chindi. Welukili chikupu Nzambi chakamenañayi. (Mas. 37:25) Hela chochu, mazu aDavidi hiyaya mukwila nawu kwosi mukwakudifukula waYehova wabulahu dehi kukabakana hela wakabula kukabakanaku.
Mpinji yikwawu Davidi wahitileña mukukala chikupu. Kukala kumu kwamweniyi kwamwekeni hampinji yamutemukileñayi Sawulu. Davidi hadiña nayakudyaku, dichi walombeli yakudya yindi niyawantu jindi. (1 Sam. 21:1-6) Dichi hayina mpinji Davidi ‘walombeleña yakudya.’ Ilaña, hampinji yadiñayi mukukala, welukili nindi Yehova hamushiyiluku. Walala wudi wakwila nawu kanda tutañeñahu dehi hasonekawu nawu Davidi walembeleli kulonda amwinki yakudya.
HaMatewu 6:33, hekala mazu aYesu atulejaña chikupu nawu Nzambi wayinkaña yuma yakaankilañawu ambuñindi ashinshika atwamijañaku mudimu waWanta muwumi wawu. Yesu wahosheli nindi, “Sambilenu kukeña wanta windi nikuloña kwindi, niyuma yejimiyi [kubombelahu yakudya, yakunwa niyakuvwala] akayishilaku.” Hela chochu, Yesu wahosheli cheñi nindi muloña wamakabisha, ‘ana kwindi’ anateli kufwa nzala. (Mat. 25:35, 37, 40) Chumichi chamumwekeneni kapostolu Pawulu. Mpinji yikwawu wafwileña nzala nimpwila.—2 Kor. 11:27.
Yehova watulejaña nindi akatukabisha munjila jashiyashana. Nateli kutwiteja kukaankila yuma hampinji yitunakumwekesha netu yuma yahosheliyi Diyabolu yamakudi. (Yoba 2:3-5) Chakutalilahu, akwetu akwaKristu amakwawu, chidi neyi ana ashiluwu muyilombu yakuyandishila yawaNazi, adiña muwubanji weneni muloña wakuyiyandisha. Kubula kuyinka yakudya yashikila diyi njila yazatishileña Diyabolu kulonda yafumpi kashinshi kawaYinsahu. A Yinsahu ashinshika atwalekeluhu kumwovwahila Yehova nawa wayishili wanyi. Nzambi wayitejeli kumona iku kweseka neyi chetejañayi akwaKristu ejima kumona kukala kwashiyashana. Hela chochu, twajinokaña wanyi netu Yehova wakwashaña antu ejima ayandaña muloña wakukeña ijina dindi. (1 Kor. 10:13) Tunateli kwanuka mazu ekala haAfwilipi 1:29 akwila nawu: “Anayiteji hansañu yaKristu, bayi kukumina dakumukuhwelela hohuku, chiña nikumumwena ihuñu nawa.”
Yehova wayikana ambuñindi nindi wukuyikwashaña. Chakutalilahu, haIsaya 54:17 hahosha nawu: “Hikwakekala chitwa, chakachilawu nawu akukatishi nachu, chakakolaku.” Ichi chikaninu niyikaninu yikwawu yamwekeshaña nawu Nzambi wakiñaña antu jindi ejima hamu neyi izanvu. Hela chochu, mukwaKristu wudi wejima hamuntu hamuntu anateli kumweseka hela tuhu kumujaha.
“Chilumbu chakukuminina akanoñeshayi, yowu kufwa.”—1 KOR. 15:26.
1, 2. Indi Adama naEvu adiñi nachihandilu chamuchidinyi hayileñeluwu nawa malwihwinyi itwatela kwihula?
HAMPINJI yayileñeluwu, Adama naEvu hiyadiña nachilumbu hela wumuku. Adiñi antu awanina ashakamineña muParadisa. Adiñi adikunda naNleñi yawu neyi mwanindi weyala niwamumbanda. (Kutach. 2:7-9; Luka 3:38) Mudimu wayinkeliyi Nzambi wamwekesheli chadi kuhandañawu kwaya mbidi. (Tañenu Kutachika 1:28.) Mwadi kuhita mpinji hakwila ‘awanini heseki nikudovwahisha.’ Ilaña hakwila ‘ekali anyanta ayuma yayumi yejima yendaña hamaseki,’ Adama naEvu ateleleli kuhanda haya nyaka, nawa kufwa hikwadi kumukañesha Adama kwikala mwantaku.
2 Muloñadi yuma chiyahimpikila makonu? Muloñadi antu chekalilawu nawayilumbu amavulu, chidi neyi kufwa chilumbu wabadika? Chumanyi chikelayi Nzambi hakunoñesha awa ayilumbu? Tunateli kuwana ñakwilu yanawa malwihu nimalwihu amakwawu muBayibolu. Tushinshikenu mavasi alema ahosha haniyi nsañu.
3, 4. (a) Nzambi wayinkeli Adama naEvu lushimbinyi? (b) Indi kwovwahila ilu lushimbi kwadiña kwalema ñahi?
3 Hela chakwila ayileñeli nawu ashakameña haya nyaka, Adama naEvu hiyadiñi nawumi wabulaña kufwaku. Hakwila atwalekuhu kwikala amomi, ateleleli kwona, kunwa menji, kukama nikudya. Ilaña chuma chaswejeli kulema hikwikala nawulunda naNzambi, Mukwakuhana Wumi. (Kuhit. 8:3) Ateleleli kwovwahila wunlomboli waNzambi hakwila nawu atwalekuhu kudiluñisha wumi wahaya nyaka. Yehova wamulejeli Adama chumichi hatooka henohu Evu kanda amuleñi. Munjilanyi? “Yehova Nzambi wamulejeli muntu, nindi, Nyitondu yamwitempa yejima wukudya tuhu; ilaña mutondu wakwiluka nachu niyayiwahi niyatama eyi bayi wakawidyaku; muloña ifuku diwakadya chalala wakafwa.”—Kutach. 2:16, 17.
4 “Mutondu wakwiluka nachu niyayiwahi niyatama” wamwekesheleña nawu Nzambi wadiña nawuswa wakufuukula yuma yatama niyayiwahi. Kafwampi, Adama wadiña weluka dehi yuma yayiwahi niyatama muloña amuleñeli neyi chekalayi Nzambi nawa wadiña nachinleji. Wuna mutondu wayanukishileña Adama naEvu nawu Yehova diyi wateleleli kuyilombola mpinji yejima. Chadiiluwu iwu mutondu amwekesheli hatooka to-o nawu hiyakeñeleña kuyilombola kudi Nzambuku, chumichi chayileteleli kukala kweneni hamu nawanyanawu avwaliluwu. Atachikili kufwa neyi chashimwiniyi Nzambi mulushimbi lwayinkeliyi.
5. Indi Adama naEvu adikañili ñahi naYehova?
5 Chamuleñeluwu Evu, Adama wamulejeli nshimbi yaNzambi. Evu wayilukili chiwahi muloña wahosheli mazu ejima neyi chochu chamulejeluwu. (Kutach. 3:1-3) Wamulejeli muntu wadifwikijili neyi kapela, chileñaleña wababala. Mwana kaNzambi wumu wakuspiritu Satana Diyabolu diyi wahosheleli mudi kapela muloña wafwilileña kudimena nikwikala nañovu. (Esekejenu Yakoba 1:14, 15.) Hakwila yatweshi kwila chuma chatama chafwilileñayi, kapela wahosheli nindi Nzambi watwambili. Wamulejeli chikupu Evu nindi neyi adikaña naNzambi hiyakafwaku, ilaña adi kwikala neyi Nzambi. (Kutach. 3:4, 5) Evu wamukuhweleleli, nawa chadyiliyi kumukabu wamwekesheli chikupu nindi wakeñeleña kudimena nawa wamukakejeli Adama kulonda niyena yadyi. (Kutach. 3:6, 17) Diyabolu watwambili. (Tañenu 1 Timotewu 2:14.) Hela chochu, Adama ‘watiyilili mwizu dañodindi.’ Hela chakwila kapela wamwekeni neyi hibwambu, Satana Diyabolu wadiña chilumbu wakadi luwi welukili nindi mwakafuma yuma yatama munsañu yamulejeliyi Evu.
6, 7. Indi Yehova wayisompesheli ñahi ayiluwañimbi?
6 Adama naEvu afuukwiluhu aweni kudikaña naNzambi wayinkeli wumi niyuma yejima. Kafwampi, Yehova welukili yuma yejima yamwekeni. (1 Kushi. 28:9; tañenu Yishimu 15:3.) Wayitejeli Adama, Evu niSatana amwekeshi chamumweneñawu. Chineli diyi wadiña Tata yawu, Yehova watiyili kutama hama. (Esekejenu Kutachika 6:6.) Nkumininaku wayisompesheli nakuyileja yuma yatama yikamonawu yashimwiniyi mulushimbi lwayilejeliyi.
7 Nzambi wamulejeli Adama nindi: “Ifuku diwakadya [mutondu wakwiluka nachu niyayiwahi niyatama] chalala wakafwa.” Adama watela watoñojokeleña nindi idi “ifuku” dadiñi ifuku damaora 24. Hanyima yakufumpa nshimbi yaNzambi, Adama watela watoñojokeleña nindi Yehova wukuyibabesha henohu itañwa kanda dihumi. Yehova wayiwanini eyala namumbanda ‘chawundili itañwa.’ (Kutach. 3:8) Wayisompesheli nakuwana wunsahu walala kwesekeja nachakwileñawu Adama naEvu. (Kutach. 3:9-13) Dichi waketwili muloña nakuyileja ayiluwañimbi nindi akafwa. (Kutach. 3:14-19) Neyi wayijahili hohenahana dikwila nawu nkeñelu yindi yayileñeleliyi Adama, Evu nianyanawu yadi kushikijewa wanyi. (Isa. 55:11) Hela chakwila wayilejeli nindi akafwa nawa atachikili kumona yuma yatama yenzaña hamuloña wanshidi, ilaña Nzambi wayitejeli Adama naEvu kuvwala anyana akahetela muyuma yikwawu Yaloñesheliyi. Dichi, kwesekeja nachamonañayi Nzambi yuma, Adama naEvu afwili hefuku davulumwinuwu, nawa afwili ‘hefuku’ dimu dayaaka 1,000.—2 Pet. 3:8.
8, 9. Chumanyi chamwenuwu anyana kaAdama hamuloña wanshidi? (Talenu mwevulu wakutachikilahu.)
8 Komana anyana kaAdama naEvu adi kumona kukala hanshidi yavulumwini anvwali jawu? Eña. Mukanda waAroma 5:12 walumbulula nawu: “Kudi iyala wumu nshidi yeñilili mumpata yamunu mwishina, ninshidi yaleteli kufwa; chochenochu nawa nikufwa kwashikeneni antu ejima, muloña wejima wawu avulumwini.” Abeli washinshika diyi wadiñi watachi kufwa. (Kutach. 4:8) Anyana kaAdama amakwawu ashinakajili nakufwa. Komana aswanini nshimbi nikufwa? Kapostolu Pawulu wakwili nindi: ‘Hamuloña wakujikwa kwamuntu wumu amavulu ekalili akwanshidi.’ (Rom. 5:19) Dichi nshidi nikufwa kutwaswanini kudi Adama kwekalili chilumbu watama wawantu, wakadi kutwesha kutemuka kudi antu. Hitunatweshi kulumbulula chikupu chichadiña hakwila anyana kaAdama aswani nshidi nikufwaku, ilaña aswanini yumiyi.
9 Dichi Bayibolu yahosha chiwahi hakutena nshidi nikufwa kutwaswana nawu ‘chifwiku chabuta nyunza yawantu yejima niihina datanjikawu hanyunza yejima.’ (Isa. 25:7) Idi ihina hela chifwiku chakuhisha nachu, chabuta antu ejima. Dichi walala wakwila nawu ‘antu ejima afwaña muloña waAdama.’ (1 Kor. 15:22) Lwihu lutunateli kwihula ludi neyi lwehwiliyi Pawulu nindi: “Wukuñamwina kumujimbiwu wakufwa, hinyi?” Kuduhu muntu wateleli kumwamwina Pawulu?*—Aroma 7:24.
10. (a) Mavasinyi amuBayibolu ashimunaña nawu Yehova wakanoñesha kufwa? (b) Indi awa mavasi atudizishañadi hadi Yehova niMwanindi?
10 Eña, Yehova watela kumwamwina Pawulu. Chafuminiyi hakutena “chifwiku,” Isaya wasonekeli nindi: “Naminyi dehi kufwa chahaya nyaka; Yehova wakakombola madilu mumesu awantu ejima, wakafumisha kusawuka kwawantu.” (Isa. 25:8) Kufwana tata yawantu wafumishaña yuma yaleñelaña anyanindi kukabakana nikukombwela madilu mumesu awu, Yehova watiyaña kuwaha kufumishahu kufwa. Wukweti muntu wakalakalañayi nindi. Hamukanda waAkorinda wamuchimu 15:22 twatañañahu nawu: “Chafwañawu antu ejima mudi Adama, dichi nawa antu ejima akayihandishila mudi Kristu.” Chochimu, chelili Pawulu yehuli nindi ‘Wukuñamwina hinyi?’ watwalekeluhu nindi: “Nasakilili Nzambi nami Yesu Kristu Mwanta wetu diyi natweshi.” (Rom. 7:25) Mwamweni, kukeña kwamuleñeleli Yehova kuleña antu hikwamaninuku chelili Adama naEvu adikañi. Nimuntu wazatili hamu naYehova hakuleña eyala namumbanda atachi halekeli kukeña chikupu anyana kaAdama naEvuku. (Yish. 8:30, 31) Indi antu adi kuyamwina ñahi kunshidi nikufwa?
11. Chumanyi chaheniyi Yehova hakukwasha antu?
11 Chelili Adama avulumuni, Yehova wamuhishili nindi wakafwa nawa antu ejima aswana nshidi nikubula kuwanina. (Rom. 5:12, 16) Twatañaña hamukanda waAroma 5:18 nawu: “Muloña wumu waleteli kuhisha kudi antu ejima.” Indi Yehova wadi kwila ñahi hakwila yafumishuhu iku kukala chakadi kufumpa nshimbi jindi jaloña? Twawanaña ñakwilu mumazu aYesu akwila nawu: ‘Mwana kamuntu wenjili nakuhana wumi windi wakukuula nachu antu amavulu.’ (Mat. 20:28) Mwana kaYehova watachi wakuspiritu washimwini hatooka to-o chineli wavwalikili hamaseki neyi muntu wawanina nindi waheni ifutu danyiloña. Indi idi ifutu danyiloña dikaleta ñahi wuñaji?—1 Tim. 2:5, 6.
12. Indi ifutu danyiloña desekana daletaña wuñaji hichumanyi?
12 Chineli wadiña muntu wawanina, Yesu wadi kushakama haya nyaka hamaseki. Yehova wakeñeli nindi iseki dinzali nawanyana kaAdama awanina. Yesu waheni wumi windi neyi ifutu danyiloña muloña wamukeñili nankashi Tata yindi nianyana kaAdama. Eñañi, Yesu waheni wumi windi wawanina wesekana nawumi wajimbesheliyi Adama. Kufumahu Yehova wamwinkeli cheñi Mwanindi wumi neyi muntu wakuspiritu. (1 Pet. 3:18) Yehova wetejeli chiwahi mulambu waheniyi Yesu muntu wawanina neyi ifutu danyiloña hela wuseya wakulanda nachu anyana kaAdama nawa wayinkeli kuchiñeja kwawumi wajimbesheliyi Adama. Munjila yikwawu tunateli kuhosha netu Yesu wasinsili mudi Adama. Pawulu walumbulwili nindi: ‘Dichi anasoneki nawa nawu, Adama watachi wekalili muntu wawumi; Adama wakukuminina wekalili spiritu yahanaña wumi.’—1 Kor. 15:45.
13. Indi “Adama wakukuminina” wakeladi hadi afu?
13 “Adama wakukuminina” keña yayinki anyana kaAdama wumi wahaya nyaka. Anyana kaAdama amavulu akayisañula. Muloñadi? Muloña hakachi kawu hadi antu afwili dehi kushankulu. Atela kuyisañula kulonda akadiluñisheña wumi hamaseki.—Yow. 5:28, 29.
14. Indi antu akayisubula ñahi kuwuduñu wakubula kuwanina waswaninuwu kudi Adama?
14 Indi antu akayisubula ñahi kuwuduñu wakubula kuwanina? Yehova waloñesha Wanta wamwiwulu wayuulañawu kudi “Adama wakukuminina” nialunda nindi atondawu mukachi kawantu. (Tañenu Chimwekeshu 5:9, 10.) Antu akayuula naYesu mwiwulu eluka dehi chichatiyakanaña kwikala muntu wabula kuwanina. Hayaaka 1,000, Yesu niakwawu mwakayuulilawu akakwasha antu kwikala awanina.—Chim. 20:6.
15, 16. (a) Indi kufwa akakunoñesha mpinjinyi? (b) Kwesekeja na 1 Akorinda 15:28, indi Yesu wakela chumanyi?
15 Chikamana yaaka 1,000 yachiyuulu chaWanta, antu ovwahila akayikuula kudi ayilumbu ejima ayiyandishaña hamuloña wakudikaña kwaAdama. Bayibolu yahosha nawu: ‘Chafwañawu antu ejima mudi Adama, dichi nawa antu ejima akayihandishila mudi Kristu. Chiña muntu nachendu chindi, muntu nachendu chindi; Kristu diyi nyikabu yatachi, nkumininaku niantu ambala aKristu [akayuulayi nawu] hakenzayi. Henohu dihu hakenza kukumisha, hakalubulayi Kristu Wanta kudi Nzambi, yowu Tata; hamba kela nanoñeshi dehi chiyuulu chejima, niwanta wejima, niñovu jejima. Chiña akayuula yuule-e, nichamba kadatayi ayilumbu jindi ejima. Chilumbu chakukuminina akanoñeshayi, yowu kufwa.’ (1 Kor. 15:22-26) Eñañi, kufwa kutwaswanini kudi Adama amba kakunoñesha. “Chifwiku” chabuta antu ejima amba kachifumishahu haya nyaka.—Isa. 25:7, 8.
16 Kapostolu Pawulu wakunkulwili mazu indi onenewa nindi: “Chakela yuma yejima yinamwovwahili dehi yena, henohu niyomweni Mwana nawa wakamwovwahila Mukwakwovwahisha yuma yejima; kulonda Nzambi akekali diyi hohu kanka windi chikupu, mwejima.” (1 Kor. 15:28) Nkeñelu yachiyuulu chaMwana yikashikijewa. Kuhiñahu, wukatiya kuwaha kulubula wanta windi kudi Yehova nawa wukahana chisaka chawantu awanina kudi Nzambi.
17. Chumanyi chakamwilawu Satana?
17 Indochu Satana, wasambilili kukojeja antu ayandeña akamwiladi? Mukanda waChimwekeshu 20:7-15 watulejaña ñakwilu. Hampinji yakayesekawu antu awanina kakukumishaku, Satana akamwiteja kuyidimba cheñi antu. Diyabolu niantu jindi akayijilumuna haya nyaka, iku ‘hikufwa kwamuchiyedi.’ (Chim. 21:8) Kufwa kwamuchiyedi akakunoñesha wanyi muloña antu akafwa mukufwa kwamuchiyedi hiyamba kahanda cheñuku. Hela chochu, bayi neyi “kufwa kwamuchiyedi” hichilumbu chawantu amukeña nawa amuzatilaña Nleñi yawuku.
18. Indi mudimu wamwinkeluwu Adama kudi Nzambi wakashikijewa ñahi?
18 Antu ejima akekala awanina nawa Yehova wakatiya kuwaha kuyinka wumi wahaya nyaka, hiyakekala nachilumbu wudi wejimaku. Mudimu wamwinkeluwu Adama amba kawuzata chakubula yena. Heseki hakenzala anyana kaAdama akatiya kuwaha kuhemba iseki nikwakamena yileñeleña yejima. Komana twatela kutwalekahu nakulemesha njila yayiwahi yinakuzatishayi Yehova hakunoñesha chilumbu chakukumishaku, kufwa.
^ par. 9 Hakuhosha asayantisiti chazatawu nañovu hakulumbulula yuma yakojejaña wushinakaji nikufwa, mukanda waInsight on the Scriptures wahosha nawu: “Akañanya kwiluka walala wakwila nawu Nleñi yomwenindi diyi wayilejeli antu ayedi akusambila nindi akafwa, nawa wahosheli munjila yakañanyañawu antu kwiluka.”—Vol. 2, ifu 247.
‘Twenda twanuka mudimu wenu wachikuhwelelu, kukalakala kwenu kwakukeña.’—1 TESA. 1:3.
1. Indi Pawulu watiyili ñahi nawantu amukalakeleli Yehova nañovu?
KAPOSTOLU Pawulu wanukili antu akalakeleña nañovu hakushimwina nsañu yayiwahi. Pawulu wasonekeli nindi: ‘Twenda twanuka mudimu wenu wachikuhwelelu kumesu aNzambi, yowu Tata yetu, nikukalakala kwenu kwakukeña, nikutatakena kwenu kwenzaña nakuchiñeja kwekala mudi Mwanta wetu Yesu Kristu.’ (1 Tesa. 1:3) Eñañi, Yehova wanukaña antu amukalakelaña nakashinshi muloña wakukeña chili azataña nañovu hela azataña kwesekeja nachidi chihandilu chawu.—Heb. 6:10.
2. Yumanyi yitukudiza muchinu chibaaba?
2 AkwaKristu akushankulu niamakonu adihana chikupu hakwila amuzatili Yehova mumudimu wampinji yejima. Tushinshikenu antu amakwawu akalakeleña kushankulu. Tukushinshika cheñi nyidimu yinakuzatawu antu adi mumudimu wampinji yejima makonu kulonda twiluki chitwatela kuyikwasha.
3, 4. (a) Indi antu amakwawu azatileña ñahi kushankulu? (b) Awanineña ñahi yuma yakumujimba yakeñeleñawu?
3 Hanyima yakumupapatisha, Yesu watachikili mudimu washika mukaayi kejima. (Luka 3:21-23; 4:14, 15, 43) Chayiliyi mwiwulu, apostolu indi atwalekeluhu kutandisha mudimu wakushimwina. (Yil. 5:42; 6:7) AkwaKristu amakwawu, adi neyi Fwilipu, azatileña neyi akwakushimwina niamishonali muPalestine. (Yil. 8:5, 40; 21:8) Pawulu niakwawu ayileña nakushimwina nikumaluña akwakulehi. (Yil. 13:2-4; 14:26; 2 Kor. 1:19) Chakutalilahu, Silasi, Maku, niLuka, azatileña neyi ansoneki. (1 Pet. 5:12) Ahela akwaKristu akalakeleña hamu nanawa amana kwetu ashinshika. (Yil. 18:26; Rom. 16:1, 2) Yakutalilahu yawu yayiwahi yatuleñelaña kutiya kuwaha kutaña Nyikanda yawakwaKristu yachiGriki nawa yamwekeshaña nawu Yehova wanukaña ambuñindi ashinshika.
4 Indi akwakristu akushankulu azatileña mudimu wampinji yejima ayikwashileña ñahi kumujimba? Mpinji yikwawu ayitambwilileña kumatala nikuyikwasha munjila jikwawu kudi akwawu akwakristu, ilaña hiyadiña nakulomba yumiyuku. (1 Kor. 9:11-15) Antu niyipompelu yikwawu yadiña nakuhana mukudikeñela. (Tañenu Yililu 16:14, 15; Afwilipi 4:15-18.) Pawulu nialunda nindi muyendeleleñawu mpinji yikwawu azatileña tunyidimu twakudikwasha nachu muyuma yikwawu yakeñekeleña.
5. Indi antu adisumbula ahosheli nawudi hamudimu wawu wampinji yejima wazatañawu?
5 Makonu, antu amavulu azataña nañovu munyidimu yashiyashana yampinji yejima. (Talenu chikasha chinakwila nawu “Nyitapu yanyidimu yampinji yejima.”) Atiyaña ñahi hamudimu watondawu? Ilu dilu lwihu lumwatela kuyihula, nawa munateli kuhetelamu neyi muyihula. Shinshikenu chakutalilahu: Mana kwetu wunazati neyi payiniya wampinji yejima, payiniya wadimena, kamishonali, nawa wekala membala wamuchisaka chaBeteli mwituña dacheñi wahosheli nindi: “Neluka nami mudimu wampinji yejima wunatondeli diwu mudimu wawuwahi wunatonda. Chinashikijili yaaka 18 yakusemuka, chankalilili kutondahu shikola yamuñoñi, nikuzata mudimu wampinji yejima wakumujimba, hela kwikala payiniya. Yuma yinamona muchihandilu yankwasha kwiluka nami Yehova havulamenaña antu adihanaña nakuzata mudimu wampinji yejimaku. Nazatishaña yawana hela wuswa wudi wejima wanyinkayi Yehova munjila yinadi kukañanya kuzatisha neyi natondeluhu mudimu wakumujimba.” Ñodindi niyena wahosheli nindi: “Mudimu wejima wunazataña wankwasha kupama. Tunadimweni Yehova chatukiñañayi nikutulombola kapampa kakavulu munjila yitwadi kubula kumona neyi chakwila twatondeluhu nyidimu yakumujimba. Twamusakililaña Yehova hakutwiteja kumuzatila mumudimu wampinji yejima.” Anenu komana mwakeñaña kwikala nachihandilu chamuchidiwu?
6. Indi Yehova watiyaña ñahi hamudimu wutwamuzatilaña?
6 Kafwampi, antu amakwawu chihandilu chawu hichinateli kuyiteja kuzata mudimu wakushimwina mpinji yejimaku. Tunateli kukuhwelela netu Yehova walemesha chamuzatilañawu namuchima wumu. Toñojokenu antu ateneniyi Pawulu mumukanda waFwilemoni 1-3, kushilahu niantu ejima adiña muchipompelu chamuKolosi. (Tañenu.) Pawulu wayihamekeli, neyi chayihamekeliyi Yehova. Munjila yoyimu, Tata yetu wamwiwulu wahamekaña mudimu wumwamuzatilaña. Hanu dinu, munateli kukwasha ñahi antu azataña mudimu wampinji yejima makonu?
7, 8. Indi mudimu wawupayiniya wakeñekañadi, nawa amakwawu muchipompelu anateli kukwasha ñahi apayiniya?
7 Kufwana akwakushimwina akushankulu, apayiniya adikita makonu akoleshaña yipompelu. Amavulu afwilaña kuzata maora 70 kakweji nikakweji mumudimu wakushimwina. Munateli kuyikwasha ñahi?
8 Muhela wumu payiniya wejina daShari wahosheli nindi: “Apayiniya amwekenaña neyi kwiji akola nankashi chazatañawu mumudimu wakushimwina ifuku niifuku. Hela chochu, akeñaña kuyikolesha.” (Rom. 1:11, 12) Muhela mukwawu wazatili mudimu wawupayiniya hayaaka yayivulu wahosheli hadi apayiniya amuchipompelu chawu nindi: “Azataña nañovu chikupu nawa chakubula kuleka. Neyi ayitwala nakushimwina namotoka, kuyitambika nakudya, kuyinka mali akulanda nachu manji amumotoka hela mali akudikwasha nachu muyuma yikwawu, akusakilila hama. Chumichi chamwekeshaña nawu mwayakamenaña.”
9, 10. Chumanyi chelawu antu amakwawu hakukwasha apayiniya amuchipompelu chawu?
9 Komana munakukeña kukwasha apayiniya mumudimu wakushimwina? Payiniya wejina daBobbi walembeli nindi: “Twakeñaña antu amavulu akuzata nawu mukachi kamulungu.” Payiniya mukwawu muchipompelu chochimu wabombeleluhu nindi: “Twamonaña kukala chikupu hakuwana antu akuzata nawu namwana.” Muhela wunakuzatila haBeteli yakuBrooklyn wanukaña mpinji yazatileñayi wupayiniya nakuhosha namuzañalu nindi: “Muhela wumu wadiña namotoka wanlejeli nindi, ‘Neyi wukañanya muntu wakuzata nindi, wunateli kuntambika, nawa nukuya nakushimwina neyi.’ Wankwashili hakwila nitwalekuhu kuzata wupayiniya.” Shari niyena wahosheli ichi chikuma chalala nindi: “Chamanishawu kushimwina, apayiniya ajiki ekalaña kankawawu kakavulu. Munateli kutambika amana kwetu hela ahela ajiki hakudifukula kwachisaka mumpinji mumpinji. Munateli cheñi kuyikolesha neyi muyitambika hampinji yimunakwila yuma yikwawu.”
10 Muhela wumu wunazati mudimu wampinji yejima kwakwihi nayaaka 50, wanukaña chazatileñawu wupayiniya nawakwawu ahela ajiki nindi: “Aeluda amuchipompelu chetu ahempwileña apayiniya chimwahita tukweji. Adiña nakwihula chitwadiña nakuhanda, nyidimu yetu yakumujimba nikwihula neyi tukweti kukala kudi kwejima. Atukwashileña hama. Enjileña mwitala detu kulonda amoni neyi kudi yuma yitunakaankili.” Ichi chatela kuyanukisha mazu aPawulu akuhameka muntu wakuEfwesesa wadiña nachisaka wamukalakeleli.—2 Tim. 1:18.
11. Yumanyi yakeñekaña hakuzata mudimu wawupayiniya wadimena?
11 Yipompelu yikwawu yakooleka hakwikala nawapayiniya adimena. Awa amana kwetu niahela amavulu azataña maora 130 hañondu hañondu mumudimu wakushimwina. Muloña wakwila azataña mpinji yeneni mumudimu wakushimwina nikukwasha akwawu munjila jamboka, amakwawu ekala nampinji yantesha amakwawu hiyekalaña nampinji yakuzata mudimu wakumujimbaku. Kasanji kamutayi kayinkaña mali antesha kakweji nikakweji kulonda ashi muchima hakushimwina.
12. Indi aeluda niantu amakwawu anateli kukwasha ñahi apayiniya adimena?
12 Tunateli kuyikwasha ñahi apayiniya adimena? Eluda wahakasanji kamutayi wahanjekaña nawapayiniya adimena walumbulwili nindi: “Aeluda atela kuhanjeka nawu, kwiluka chinakuhandawu kulonda eluki chatela kuyikwashawu. A Yinsahu amakwawu atoñojokaña nawu apayiniya adimena hiyakeñaña wukwashuku muloña ayinkaña mali, ilaña ana kwetu amuyipompelu yawu atela kuyikwasha munjila jajivulu.” Kufwana apayiniya ampinji yejima, apayiniya adimena niwena akeñaña antu akuzata nawu mumudimu wakushimwina. Komana munateli kuyikwasha muniyi njila?
13, 14. (a) Chumanyi chitwatela kwanuka hadi ankoñi añinza? (b) Chumanyi chimwatela kwila kulonda mukwashi ankoñi añinza?
13 Ankoñi añinza niañodijawu ayimonaña nawu hiyamana kwetu niahela akuluka yitembi akweti chikuhwelelu chakola nawa atukoleshaña. Dimu tuhu, ilaña niwena akeñaña kuyikolesha, kuzata nawu mumudimu wakushimwina nikuhema nawu yisela yatelela. Chumanyi chitwatela kwila neyi akata nawa anayitenteki muchipatela, indi kwiji anakukeñeka kuyiladika hela neyi akweti yikatu yikwawu? Atiyaña kuwaha hama neyi amana kwetu niahela amuyipompelu ayikwasha nikuyakamena muyuma yakeñekaña. Luka, ‘ndotolu twakeña,’ wasonekeli mukanda waYililu, wamwakameneni Pawulu niakwawu muyendeleleña.—Kol. 4:14; Yil. 20:5–21:18.
14 Akoñi añinza niañodijawu niwena akeñaña kuyikolesha kudi amabwambu. Nkoñi wañinza wumu wasonekeli nindi: “Amabwambu jami eluka dehi mpinji yinakeñaña kunkolesha. Ehulaña malwihu amawahi nawa chankwashaña kuyileja yuma yinakunkabisha. Ankwashaña chikupu muloña antiyililaña.” Ankoñi añinza niañodijawu ahamekaña chikupu chayakamenañawu kudi amana kwetu niahela.
15, 16. Indi amuchisaka chaBeteli niantu ekala haMatala Akupompela kupompa kwamaneni azataña nyidimwinyi, nawa tunateli kuyikwasha ñahi?
15 Mukaayi kejima, antu azatilaña haBeteli, hela haMatala Akupompela kupompa kwamaneni azataña mudimu walema hakukwasha mudimu waWanta mumatuña mwazatilaña kasanji kawu kamutayi. Neyi muchipompelu chenu hela muñinza yenu mwekala akaBeteli, munateli kumwekesha ñahi nenu mwayanukaña?
16 Chashikawu haBeteli, anateli kutiya wuudi muloña anashiyi chisaka chawu niamabwambu jawu. Akusakilila nankashi neyi akwawu anawanuwu haBeteli nimuchipompelu adikunda nawu. (Maku 10:29, 30) Mudimu wazatañawu mpinji yejima wayinkaña mpinji yakuya nakupompa nikuya mumudimu wakushimwina mulungu nimulungu. Hela chochu, mpinji yikwawu akaBeteli ekalaña nanyidimu yikwawu. Neyi yipompelu yiluka chumichi nikumwekesha nawu alemeshaña akaBeteli ninyidimu yazatañawu, ejima akuhetelamu.—Tañenu 1 Atesalonika 2:9.
17, 18. Nyidimwinyi yazatañawu antu afuma kumatuña acheñi?
17 Antu etejaña kuya nakuzatila kwituña dacheñi anateli kuwana yakudya, idimi, chisemwa niyuma yikwawu yambukaku chikupu. Muloñadi chetejelañawu kumona kukala kwamuchidiwu?
18 Amishonali amakwawu azata mudimu wakushimwina nakukwasha amana kwawu amavulu kuhetela muyuma yadizawu. Kasanji kamutayi kayiloñeshelaña amishonali matala atelela nawa ayinkaña mali akulanda tuyuma twakeñekaña. Amakwawu afuma kumatuña acheñi azatilaña hakasanji kamutayi hela kukwasha mudimu wakutuña tusanji twanyitayi, tusanji twawakwakubalumuna, Matala Akupompela kupompa kwamaneni hela Matala aWanta. Ayiloñeshelaña hakukama, yakudya niyuma yikwawu. Kufwana amuchisaka chaBeteli, niwena apompaña mpinji yejima nikushimwina, dichi akwashaña antu muyuma yayivulu.
19. Twatela kuyikwasha ñahi antu afuma kumatuña acheñi?
19 Tunateli kuyikwasha ñahi awa antu azataña mudimu wampinji yejima? Anukenu nenu hakusambila chikuyikalila kudya yakudya yabula kwinjililawu. Mwatela kwanuka chumichi neyi muyitambika kwitala denu nakudya; munateli kusambila kuyihula yakudya yikukeñawu kudya hela yikukeñawu kweseka. Ilukenu nenu hiyakushikena kwiluka idimi denu hela tushidikilu twenuku. Mukuhita mpinji hakwila nawu eluki yuma yejima yimunakuhosha, ilaña munateli kuyikwasha kulonda eluki chakutena mazu. Afwilaña kudiza.
20. Munjilanyi yayiwahi yitunateli kukwashilamu anvwali jawantu ekala mumudimu wampinji yejima?
20 Antu ekala mumudimu wampinji yejima ashinakajaña nianvwali jawu niwena ashinakajaña. Neyi anvwali hiyaYinsahu akeñaña nawu anyanawu atwalekuhu mumudimu wampinji yejima. (3 Yow. 4) Hela chochu, antu ekala mumudimu wampinji yejima azataña hakumina ñovu jawu kulonda akwashi anvwali jawu neyi anakukeña kuyikwasha mumpinji mumpinji. Ilaña, antu ashakamaña kukamwihi nawanvwali jawu anateli kukwashaku antu ekala mumudimu wampinji yejima kuhitila mukuyakamena anvwali jawu ashinakaja dehi. Ilukenu nenu antu azataña mudimu wampinji yejima akweti mudimu walema nankashi mukanu kaayi. (Mat. 28:19, 20) Komana enu hela chipompelu chenu chinateli kukwasha anvwali jawu neyi anakukeña wukwashu?
21. Antu azataña mudimu wampinji yejima atiyaña ñahi chayikwashañawu nikuyikolesha kudi amakwawu?
21 Bayi neyi antu azataña mudimu wampinji yejima akeñaña maluku, ilaña amuzatilaña Yehova niakwawu antu. Asakililaña wukwashu wudi wejima wumunateli kuyinka. Muhela wazatilaña kwituña dacheñi wahosheli neyi chahoshañawu akwawu amavulu nindi: “Hela akusonekela mukanda wakusakilila chamwekeshaña nawu antu amakwawu akwanukaña nawa alemesha mudimu wuwazataña.”
22. Mwatiyaña ñahi hamudimu wampinji yejima?
22 Kumuzatila Yehova mumudimu wampinji yejima kwaletaña muzañalu chikupu muchihandilu. Antu azataña iwu mudimu adizaña yuma yayivulu hela chakwila wapela wanyi. Iyi nyidimu yayikwashaña kudiloñesha hanyidimu yayiwahi yakazatañawu ambuña aYehova ejima ashinshika haya nyaka muchiyuulu chaWanta waNzambi. Dichi wejima wetu ‘tutwalekuhu kwanuka mudimu wachikuhwelelu wazatañawu’ antu adi mumudimu wampinji yejima.—1 Tesa. 1:3.
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ ***sn ifu 35 Kamina Kakaha***
Kamina 28
Kamina Kakaha
(Masamu 98)
1. Mwimbilenuña, Nzambi kamina kakaha.
Hoshenu hayuma Yinakukoñayi.
Nihakunyiña; Diyi Nzambi wakushinda.
Mwomwaya wuñanji, Nakoñi mwaloña.
(Kolasi)
2. Mutwilenuña, Ñunda Nzambi yetu Mwanta!
Mutuumbakeshenu, Mwimbeña nañovu.
Yenu hezaza, Mumwimbili Mwanta wetu.
Mushimekenuña, Nayisanji yonsu.
(Kolasi)
3. Kaluñalwiji Kwonsu kahameki Nzambi.
Niyileñaleña, Yibuli nyiñula.
Enu maseki, Nituloña twenu nkoshi.
Jimpidi niyaana, Yihameki kwonsu.
(KOLASI)
Imbenu!
Kamina kakaha!
Imbenu!
Yehova diMwanta.
(Talenu cheñi Mas. 96:1; 149:1; Isa. 42:10.)
^ ***sn mafu 126-127 Twayenu Kumpidi yaYehova***
Kamina 107
Twayenu Kumpidi yaYehova
(Isaya 2:2-4)
1. Talenu hewulu,
Dampidi yayilehi.
Hadi mpidi yaNzambi
Yinasompweshuwu.
Antu anakwinza,
Kufuma kwakulehi,
Anakuditambeka,
‘Twayenu tuzati.’
Mpinji yinashiki
Munziwu, wanyanya wutohi.
Chitukupamaña,
Tukumona nkisu yaNzambi.
Antu anakwinza
Eteji wanta windi.
Anakusanyika
Kumwovwahila Nzambi.
2. Yesu watwinkeli
Nshimbi yakushimwina.
Mazwa Wanta waNzambi
Anashiki kwonsu.
Kristu nakuyuula,
Nindi tumwovwahili.
Antu atiyaña
Anakudiza Mazu.
Twahizumukaña
Hakumona luntu lwasweja!
Tulejenu antu,
Amwiluki Yehova Nzambi.
Tumutuumbakeshi,
Ejima achitiyi,
‘Enzi kumpidi Yindi,’
Ashakameñaku.’
(Talenu cheñi Mas. 43:3; 99:9; Isa. 60:22; Yil. 16:5.)
^ ***sn ifu 160 Kuumika Kushika niKunsa***
Kamina 135
Kuumika Kushika niKunsa
(Matewu 24:13)
1. Yashiika Izu daNzambi
Yatukoleshaña.
Yuma yonsu munadizi
Nikukeña yalala.
Kolelenu mukwitiya,
Anukenu ifuku.
Kakelenu kukashinshi;
Kweseka kuyololi.
2. Hembenu kukeña kwenu,
Kubuli kujiya.
Hela mudi mukukala,
Enu chenu kuumika.
Hela kukusweja ñahi,
Kufwa mutentu nehi.
Yehova wukuyamwina,
Nzambi wudi kwakwihi.
3. Akuumika ndo nikunsa
Diwakapuluka.
Majinawu akekala,
Mumukanda wawumi.
Dichi umikenu nawa;
Kufunta hanyimane.
Yehova wakayikwasha;
Mwamba kazañalala.
(Talenu cheñi Heb. 6:19; Yak. 1:4; 2 Pet. 3:12; Chim. 2:4.)
^ ***sn ifu 157 Mukeñenu Nzambi Muhandi***
Kamina 133
Mukeñenu Nzambi Muhandi
(Zefwaniya 2:3)
1. Nyunza yinapompi,
Yidikañi naYesu.
Mpinji yayinkayi Nzambi
Kuyuula yinamani.
Antu jinayihwi;
Wanta Windi wunenzi.
Kristu keña ajilumuni.
Ayilumbu ejima.
(Kolasi)
2. Antwa nakwiteja
Nsañwiyi yayiwahi.
Twayilejaña kulonda
Eteji hela nehi.
Chili tukuyanda,
Bayi tufwa mutentu.
Yehova watwakamenaña;
Watiyaña kulomba.
(KOLASI)
Keñenu Nzambi muhandi,
Mukuhweleli mukeñi.
Kuloña kwindi,
Shinshikenuña,
Hakwilenu wanta windi.
Yehova wakayamwina.
Nañovu jindi.
(Talenu cheñi 1 Sam. 2:9; Mas. 2:2, 3, 9; Yish. 2:8; Mat. 6:33.)
^ ***sn ifu 105 Nyana Hiwuswana Wakufuma Kudi Nzambi***
Kamina 88
Nyana Hiwuswana Wakufuma Kudi Nzambi
(Masamu 127:3-5)
1. Chelayi nvwali weyala
Niwamumbanda avwala mwana,
Atela kwanukaña nawu,
Himwanawu nkawawuku.
Hiwaana wenu naYehova;
Diyi Nsulu yayeni yawumi.
Anvwali wayinka lushimbi
Lwakuhembelamu anyana.
(Kolasi)
2. Mazu anahoshi Nzambi—
Ekaleña mumuchima weyi.
Wakaleji nyaneyi yonsu;
Iwu diwuswana weyi.
Wakayileji nihakwenda,
Hakuhinduka nihakunooka.
Kulonda akayanukeña,
Neyi elamu, akaheta.
(KOLASI)
Ayinka chawaana chajila;
Kuhemba wumi walema.
Shenuku muchima muleji
Mwanenu nshimbi jaNzambi.
(Talenu cheñi Kuhit. 6:6, 7; Efwes. 6:4; 1 Tim. 4:16.)
^ ***sn ifu 31 Talenuña haWuloku!***
Kamina 24
Talenuña haWuloku!
(2 Akorinda 4:18)
1. Amputa amba kamona
Anjika matwa katiya,
Yinkalampata kuwaha
Mwoma mwakekala menji,
Yifwayi yakakiloka
Itwakeña kwosi kufwa,
Yumiyi mwakayimona,
Talenuña hawuloku.
2. Atumama akahosha,
Kwosi wushinakajuku,
Mbutu yakedika mwonsu
Jajiwahi jakavula,
Atwansi chakembañawu,
Kuwunda kwamba katanda,
Niafu mwakayimona,
Talenuña hawuloku.
3. Atuñwidi ninyikoku,
Bera akadiila hamu,
Kansi wakayilombola,
Akamutiyililaña.
Madilu, woma, kukata,
Jonsu jinahiti dehi.
Nzambi wakela yumiyi,
Talenuña hawuloku.
(Talenu cheñi Isa. 11:6-9; 35:5-7; Yow. 11:24.)
^ ***sn ifu 131 Wakatambika***
Kamina 111
Wakatambika
(Yoba 14:13-15)
1. Wumi wetu wakapinji kanti,
Wekala neyi mbundu.
Twanyakalaña kujimañana,
Nakuleta yineñi.
Chafwayi muntu, wakasañuka?
Nzambi nashiiki nindi:
(Kolasi)
2. Amabwambu jaNzambi chafwawu,
Hakayijimbalaku.
Ejima anukañayi Nzambi,
Wamba kayisañula.
Twakaluñaña nyaka yejima:
Muparadisa hohu.
(KOLASI)
Mutambi; Afu akenza.
Dikushiika kwaNzambi.
Muloña wafwilaña
Nyidimu yaleñayi.
Bayi mujinokañaku,
Wamba katusañula.
Hitwamba kafwañaku,
Tudantu aleñayi.
(Talenu cheñi Yow. 6:40; 11:11, 43; Yak. 4:14.)
^ ***sn ifu 129 Muhamekenu Wedi waYehova!***
Kamina 109
Muhamekenu Wedi waYehova!
(Aheberu 1:6)
1. Hamekenu Wedi,
Mwanta anatonduwu.
Wayuulaña mwaloña.
Wamba kaleta nkisu.
Ijina daYehova
Wakadiyiñisha,
Nikumutuumbakesha,
Nsañu wamukeña.
(Kolasi)
2. Hamekenu Wedi,
Waheni wumi windi.
Wili ifutu detu;
Atwanakeni nshidi.
Nsumbuki nashakami
Navwali jitooka.
Maluwi amwiwulu
HiWanta waloña.
(KOLASI)
Hamekenu Wedi!
Mulemeshenu Mwana.
Anashuwu Hetanda,
DaWanta muZiyona!
(Talenu cheñi Mas. 2:6; 45:3, 4; Chim. 19:8.)
^ ***sn ifu 112 “Tompenu Mutiyi Chawahayi Yehova”***
Kamina 95
“Tompenu Mutiyi Chawahayi Yehova”
(Masamu 34:8)
1. Twamukeña Nzambi yetu;
Twalemesha kushimwina.
Twazatilaña Nzambi nañovu,
Tuchidi kuleja antu.
(Kolasi)
2. Ana kwetwa mpinji yonsu,
Akweti nkisu yasweja.
Chineli akuhwelela Nzambi,
Azañalalaña mwonsu.
(KOLASI)
Yehova nindi: ‘Mutompenu—
Mutiyi Chawahayi.’
Kwakama Nzambi himaheta,
Tunazati nañovu.
(Talenu cheñi Maku 14:8; Luka 21:2; 1 Tim. 1:12; 6:6.)
^ ***sn mafu 118-119 Tudi Njita yaYehova!***
Kamina 100
Tudi Njita yaYehova!
(Yoweli 2:7)
1. Tudi njita yaNzambi,
Yinakuluwu,
Twashimwinaña Wanta,
Yesu dinyuli.
Chitunakutwaleka,
Nakudihana,
Saña twemakana
Chakadi woma.
(Kolasi)
2. Tudi antu jaNzambi,
Anakukeña,
Antu anajimbali,
Adi mulukadi.
Kulonda tuyidiishi
Nikuyendela;
Twayitambikaña
KuYipompelu.
(Kolasi)
3. Njita iyi yaNzambi,
Kristu dimwanta,
Yinakuya nakulwa,
Emana chakola.
Twatela kusoñama,
Tushimatishi.
Tukwati chalala,
Nimuyihuñu.
(KOLASI)
Tudi njita yaNzambi;
Hamu naKristu,
Tutwi ñunda netu,
“Wanta wunenzi.”
(Talenu cheñi Efwes. 6:11, 14; Fwi. 1:7; Fwile. 2.)
^ par. 6 (Yil. 10:9-48) Chikunachi, achidi kuya munjila yawu, hiyakuya nakuswila kwakwihi namukalowu, Petulu hakukanduka hewulu detala alombi, kwiji neyi ora yamuchitanu nayimu. 10 Hakutachika kutiya nzala, hakukeña kudya. Hachidi kuloñeshawu kudya, hakwila neyi wukukeña kuya mutulu. 11 Hakumona iwulu hiyakudijikula, nichuma kwiji chika, chidi neyi ihina deneni, hichikuzelumuka, hiyakuchizelumwina kumawombu achu awana, chishika niheseki. 12 Mwenomu mudi anyama anyitundu yejima, niyuma yazalalaña hamaseki, nitujila twahaluzwizu. 13 Kudi yena hikukwinza izu nawu, Eyi Petulu, nyamukaku, wujahi, wudyi. 14 Ilaña Petulu nindi, Aha-a, Mwanta! Kanda dehi nidyi chuma chatama hela chajilaku. 15 Izu hidikwinza kudi yena ipampa damuchiyedi nawu, Chuma chanatookeshiyi Nzambi, bayi wuchitena neyi chatamaku. 16 Chenechi achilili kasatu; chumochu atambula nikwiwulu hohenohu. 17 Hachidiñiyi Petulu kujinoka nankashi, nindi chimwenu ichi chinamoni chinayi mudihi? Kukasumuka owu amayala atemesheluwu kudi Konelisu, anehuli dehi kwitala daShimona, anemani dehi kuchisu chachipaña. 18 Hiyakutambika nakwihula nawu, Shimona atumbiluwu ijina dikwawu daPetulu, washakama kunu? 19 Hachidiñiyi Petulu kutoñojoka nsañu yachimwenu ochu, Spiritu hakumwila nindi, Tala, amayala asatu anakukeñi. 20 Dichi nyamukaku wusuluki, wuyi nawu chakadi ntadi; yami nayitemeshi. 21 Petulu hakusulukila kudi owu amayala nindi, Yami muntu mudi nakukeña; munenjilidi? 22 Nawu, Senturinu Konelisu, muntu waloña waakamaña Nzambi, amuhamekaña kudi muza wejima wawaYudeya, anamuleji kudi kañelu wajila nawu akakutumeshi wuyi mwitala dindi, kulonda atiyi mazu kudeyi. 23 Hakuyitambika mwitala hakuyileja kwakukama. Chikunachi hakunyamuka hakuya nawu, niana kwindi amakwawu akuYobahiyakumutwalaku. 24 Chikunachi ifuku dikwawu hiyakwiñila muKesareya, kuwana Konelisu wudi nakuyichiñilila, wapompesha dehi awusoku windi niamabwambu jindi akundayi. 25 Chaneñiliyi Petulu, Konelisu hakumubulakana, hakudinata kunyendu yindi nakudifukula kudi yena. 26 Ilaña Petulu hakumuhindwisha nindi, Imanaku; ninami aweni nimuntu kwami. 27 Iku wudi nakuhosha nindi hakwiñila, hakuwana antu amavulu anapompi dehi. 28 Hakuyila nindi, Enu aweni muneluki kaYudeya kushakama namuntu wakumuza wacheñi hela kwinza kwakwihi nindi, chinjila. Hela chochu, Nzambi nanleji nindi, kutena muntu neyi watama hela wajila, chinjila. 29 Dichi chimwantumesha, hinukwinza chakadi ntadi. Dichi nehulinami mwantumesheladi? 30 Kuchinka Konelisu nindi, Munahiti mafuku awana nakushika hampinji yinu, nadiñi nakulomba mwitala dami haora yamuchitanu nachiwana; kukasumuka iyala nemani kunidi, navwali mahina atoñeka chejeji. 31 Nindi, Eyi Konelisu, kulomba kweyi anakutiyi, niyamukunkulu yeyi anayanuki kudi Nzambi. 32 Dichi dinu, temesha antu kuYopa akatambiki Shimona atumbiluwu ijina dikwawu daPetulu, akenzi kudeyi; yena weka kwaShimona mukwakuloomb ayitembi kuchikumu chakaluñalwiji. 33 Dichi hinukukutemeshela antu hohenohu. Chinawahi mwani chiwunenzi. Dichi dinu, yetu awa tudi kunu kumesu aNzambi wejima wetu, kulonda tutiyi yejima yanakulejuwu kudi Mwanta. 34 Petulu hakuhosha nindi, Mwalala, namoni komana Nzambi haakaminaña antu kumesuku; 35 hakwila munyuza yejima, muntu wamwakamaña yena, welaña mwaloña, amutiyaña kudi Nzambi kuwaha. 36 Enu aweni mweluka mazu atemesheliyi Nzambi kudi aIsarela, nakushimuna nsañu yayiwahi yakuwunda naYesu Kristu, diyi Mwanta wawantu ejima. 37 Nsañu iyi enu aweni mwayiluka, yatiyakeni mwahita Yudeya mwejima; yatachikilili kuÑaliliya hakumishiluwu chipapatishu chashimwiniyi Yowanu. 38 Mwatiya dehi nsañu yakutena Yesu wakuNazareta, chamuwayishiluwu kudi Nzambi naSpiritu Wajila nañovu; yena wakimbukilaña nakwila yayiwahi, nakukolesha antu ejima akabishilañawu kudi diyabolu, muloña Nzambi wadiñi nayena. 39 Yetu ayinsahu twamweni namesu mwejima mweliliyi mwituña dawaYudeya nimuYerusalema; yena nawa amujahili, nakumukudika hamutondu. 40 Yena amusañwili kudi Nzambi mudi afu ifuku damuchisatu; 41 hakumumwekesha hatooka, bayi kudi antu ejimaku, ilaña kudetu ayinsahu akutondañahu dehi kudi Nzambi, yetu twelili nikudya nikunwa nindi helililiyinasañuki dehi mudi afu. 42 Yena hakutuleja nindi tumimwini antu, tushimuni wunsahu wakutena netu yenowu diyi anafuukuluwu kudi Nzambi kwikala mukwakusompesha niamomi niafu. 43 Amushimunaña wunsahu kudi atuprofwetu ejima, nawu mwijina dindi antu ejima akumukuhwelela akamona kuyanakena nyiloña. 44 Iku Petulu wuchidi kuhosha mazu awa, Spiritu Wajila hakuholokela hadi antu ejima adiña nakutiya. 45 Niakwakwalama enjilinaPetulu adiñi etiya, chanachimonuwu, hiyakuhayama wejima wawu nawu,Komana hadi aJentili nihena nawa anechiluhu chamukunkulu chaSpiritu Wajila. 46 Muloña atiyili hiyakuhosha madimi acheñi nakumutohesha Nzambi. 47 Petulu hakwila nindi, Muntwinyi natweshi kulekesha meji, abuli kuyipapatisha awa anatambuli Spiritu Wajila mwomutwatambwili ninetu? 48 Hakuyila nindi ayipapatishi mwijina daYesu Kristu. Hiyakumulembelela nawu ashakamuku mafuku amakwawu.
^ par. 3 (Yil. 14:8-19) KuLisitira kwadiñi iyala wabula ñovu kunyendu, kanda endañahu deji kufumisha havwalikiliyi. 9 Yenowu hakutiya mwadiñi nakuhoshayi Pawulu. Pawulu hakumushinshika swi-i, hakumumona nindi wukweti kukuhwelela kwakukola; 10 hakuhosha nezu dañovu nindi,Imanaku zululu. Yotakumuka nikutakumuka, enda nikwenda. 11 Mazaza awantu, chanamonuwu chuma chaneliyi Pawulu, hiyakubidika mwidimi daLikoniya nawu; Akishi anatusulukili nanyijimba yafwana neyi antu. 12 Hiyakutumba Baranaba nawu Zewusi; Paulu nawu Heremi, muloña diyi waswejelaña kuhosha. 13 Chikombeji chaZewusi wukweti tembeli yindi kwakwihi nañandoyu, hakuleta añombi niyibaaba yamafu kuchisu chañanda, nindi aketulu yimuna hamu namazaza. 14 Ilaña apostolu, aBaranaba naPawulu, chanachitiyuwu, hiyakutabola mahinawu, hyiyakulundumukila mwizaza dawantu; 15 hiyakubidika nawu, Enu akwetu, iyi yuma yimukwila yanka? Etu nawa tuyantu twatiyaña mumwatiyañenu; tunayileteli nsañu yayiwahi, yakwila netu muleki yumiyi yamukunkulwayi, mubalumuki munyichima, mutali kudi Nzambi wamumi waleñeli iwulu niiseki, nikaluñalwiji niyejima yekalamu. 16 Nyaka yinahiti dehi munyima wetejeli nyuza yejima nindi yendi tuhu munjila jawu awenawu. 17 Hela chochu, hayilekeli tuhu chakadi kuyishiyila wunsahu windi wakwila chachiwahuku. Wayilekeli tuhu chakadi kuyishiyila wunsahu windi wakwila chachiwahuku. Wayinkelaña nvula yakufuma kwiwulu, niyilaaka yakudya, nakuyitiyisha kuwaha nayakudya, nikuluña mwaya nyichima yenu mwejima. 18 Chahoshelañawu mazu awa, hasheli handi nakukañaya kulekesha mazaza awantu kuyiketwila yimuna. 19 Kwenoku hikukwinza aYudeya anafumi dehi kuAntiyoki nakuIkoniyumu, wena chanakanjikijuwu mazaza awantu, hiyakumwasola Pawulu malola. Chanatoñojokuwu nawu wafwa dehi, hiyakumukokela kunsa hakunyamuka, hakwiñila cheñi muñandoyu. Chikunachi hakufumamu naBaranaba, hiyakuya kuDeribi.
^ par. 13 (Yil. 20:5-21:18) Hiyakuyañahu dehi kumbidi, hiyakutuchiñilia kuTirowasi. 6 Chanamanuwu mafuku amankendi akadi iluni, hitukufuma muFwilipi muwatu, neyimunahiti mafuku atanu hitukudiwana nawu kuTirowasi. Kwenoku hitukulabilaku mafuku atanu nayendi. 7 Ifuku damulungu damuchimu, chitunapompinakuhumuna mankendi, Pawulu hakuyitañisha, natoñojoki dehi nindi nukunyamuka hakuchaha, hakwila hoshe-e nimukachi kawufuku. 8 Mwitala dahewulu mutwapompeleli mwadiñi manoñu amavulu. 9 Munjanina mwashakamini kamukwenzi keya,a ijina dindi Yutikusa, hakuya mutulu twatweni; chaneliyi Pawulu hakushaku mazu amakwawu, yena hakukunduka, hakuholoka kwitala dahewulu damuchisatu, hiyakumunona nawu wafwa dehi. 10 Pawulu hakusuluka, hakumubandamina nakumukumbata, nindi, Bayi mwakamaku himumi. 11 Hakukandama cheñi hakuhumuna dinkendi, hakudya nawu. Chaneliyi hanjike-e nichikunachi, hakufumaku. 12 Owu kamukwenzi hiyakumutwala wamuwenyi, hiyakutiya kuwaha nankashi. 13 Etu hitukuyañahu dehi kuwatu, hitukuya kuAsosa muwatu owu, netu diku kutwakamwiñijila Pawulu; muloña dimu mwatushiikiliyi yomweni nindi, Ami nukuyila heseki. 14 Chanatuwaniyi kuAsosa, hitukumwiñijamu, hitukushika nikuMitilene. 15 Hitukufuma kwenoku muwatu; chikunachi tushika nikwatalañana naChiyosi; chikunachinawa tudata nikuSamosi; chikunachi nawa cheñi tushika nikuMiletusa. 16 Muloña Pawulu nakeñi dehi kupandakana Efwesesamuwatu, kulonda abuli kulabila muAsiya. Hakudihinda nindi wamba kela nakatwesha kushika kuYerusalema hefuku dapentekosta. 17 Chadiñiyi kuMiletusa hakutumesha akulumpi achipompelu chakuEfwesesa. 18 Chanenzuwu kudi yena hakuyila nindi, Enu aweni mweluka dehimunashakaminaña nenu mafuku ejima, kufumisha kwifuku dinasambilili kudata mwendu muAsiya; 19 nakukalakela Mwanta nakudizoza mumuchima namadilu niyuma yakala yinamweni hansakamininuwu hampuña kudi aYudeya. 20 Chinabulili kuheñuka nakuleka kushimuna yuma yakuyikwasha nachu yejima; nayilejeli hatooka nikwitala kwitala, 21 nakushimwina niaYudeya niaHeleni kubalumuka munyichima nakutala kuti Nzambi, nikumukuhwelela Mwanta Yesu Kristu. 22 Ichi dinu tiyenu, yami nukuyiwu kuYerusalema, anankashi dehi mudi Spiritu. Yuma yakanwana kwenoku hinayilukuku. 23 Nakumini dakwiluka mwanlejañawu munyikala yejima kudi Spiritu Wajila, nindi kumbidi kunanshakamini nyonji niyuma yakala. 24 Hela chochu, wumi wami hinawumoni kulemaku mwaka niwukeñi; chakala nakamanishi njila yami, nimudimu wanyinkeliyi Mwanta Yesu kukalakala, nikushimuna nsañu yaluwi lwaNzambi yayiwahi. 25 Ichi dinu tiyenu, neluki dehinami enu akwetu ejima, mwanmwenaña nakukimbuka nakushimuna wanta waNzambi, himwamba kanmona nawa cheñuku. 26 Dihu hanafumikuyileja lelu, nami nabuli muloña wamashi awantu ejima. 27 Muloña hinaheñukili nileka kuyishimwinamwaya mpuña yaNzambi yejimaku. 28 Dihembenu enu aweni, hembenu ninyikoku yejima yanayikunjikuwu kudi Spiritu Wajila kwikala atubiña, mudiishi chachiwahi chipompelu chaNzambi chalandiliyi namashi indi yomweni. 29 Ami nelukinami chinakafumahu, atuñwidi azuwa akeñila mukachi kenu, hiyakaanakena nyikokuku. 30 hela mukachikenwenu aweni mwakanyamuka antu akuhosha yuma yaheña, akadikokela atumbanji awenawu. 31 Dichi dinu tonenu, mwanukaña mwahita nyaka yisatu hinalekeli kuyikonkomwena wejima wenu niwufuku nimwaana namadiluku. 32 Ichi dinu, hinukuyikunjika kudi Nzambi,n ikumazu aluwi lwindi anatweshi kuyituña nakuyinka wuswana nawantu ajila ejima. 33 Hinadiñi nalwisu lwasiliva yamuntuniwumu, hela lwawuru, hela lwamahinaku. 34 Enu aweni muneluki makasami awa diwu adiñi nakukalakela yuma yinabulili, niyabulili akwetu nadiñi nawu. 35 Yuma yejimiyi nelili kulondamutaliluhu, kulonda enu aweni mwakakalakalimukwashi akwenu abula ñovu; mwanukaña mazu aMwanta Yesu chahosheliyi nindi, Chikweti kukooleka yowu kuhana, kutambula chakuminamu. 36 Chanakumishiyikuhosha mwenimu hakufukama, hakulomba nawu wejima wawu. 37 Wejima wawu hiyakudilanankashi, hiyakudinata hanshiñu yaPawulu nakumupwepujola. 38 Chuma chaswejeluwu kutiya wushona dodizu dahosheliyinindi, Himwamba kanmona nawa cheñuku. Hiyakumutwalaku munjila yindi yakuya kuwatu.
21 Chitunaambuki nawu, hitukutachika kwenda muwatu, hitukwimakana nikuKosi zwa; chikunachi tushika nikuRodi, kufuma oku tuya nikuPatara. 2 Hitukuwana watu wacheñi wudi nakuzambukila kuFwenisiya. 3 Chitunashiki kwela chitutu chaKipirosi hichikumwekana, hitukuchibakila kuchikasa chachimunswa, hitukuyaña tuhu muwatu kuSiriya. Hitukushika kuTira, tufuma nimuwatu; muloña kwenoku diku kwakeñeli kuloñololawu yuma yadiñi muwatu. 4 Chitunawani atumbanji, hitukulabila kwenoku mafuku atanu nayedi. Wenawa yiyakumwila Pawulu mudi Spiritu nawu bayi akadata mwendu muYerusalemaku. 5 Chinamani mafuku owu, hitukunyamuka nakuya mulwendu lwetu; akwetu ejima, niañodi yawu nianyanawu, hiyakututwalaku munjila yetu. Chitunafumimuñandoyu, hitukufukama kuchikumu nakulomba. 6 Chitunadishaliki dehi chachiwahi, hitukuya cheñi muwatu owu; wena afunta nikumatalawu. 7 Chitunakumishi lwendu lwetu lwamuwatu lwakufuma kuTira, tushika nikuTolemayi. Hitukyimisha ana kwetu, tujiñilaku niifuku dimu. 8 Chikunachi hitukunyamuka, tushika nikuKesareya. Kwenoku hitukwiñila mwitala damukwakushimuna nsañu yayiwahi Fwilipu, diyi wadiñi wanawa ankoñi atanu nayedi atondeluwu; hitukushakama nindi. 9 Yenowu iyala wadiñi nawanyanindi awambanda ajiki awana, aprofwetelaña. 10 Chitunalabili kwenoku mafuku amavulu, kuYudeya hikukufuma kaprofwetu wumu, ijina dindi Agabusi. 11 Hakwinza kudetu, hakukwata muya waPawulu, hakudikasawu kunyendu nikumakasa; hakwila nindi, Spiritu Wjila nindi, Dichi chakakasawu muntu wukwetimuyiwu kudi aYudeya akuYerusalema; akamuhana nikudi aJentili. 12 Chitunatiyi mwenimu, etu nawakwetu akwenoku hitukumulembelela Pawulu, netu bayi akanduka kuYerusalemaku. 13 Pawulu hakwakula nindi, Aka! Mudi nakudiladi? Mukumbalulam uchima? Neteji kwami hela kunkasa, hela kukumina dakufwa kuYerusalema, kukoola ijina daMwanta Yesu. 14 Chaneliyi kumulekesha kwonti kwindi, hitukumwena netu, Eli muchima waMwanta. 15 Mafuku alondeleumu, hitukuloñeja yuma yetu, tukanduka nikuYerusalema. 16 Hitukuya nawakwetu atumbanji akuKesareya, nimuntu wumu wakuKipirosi, ijina dindi Manasoni, kambanji wamukulu itwakeña kushakama nindi. 17 Chitunashiki kuYerusalema, akwetu hiyakutiya kuwaha kututambula. 18 Chikunachi hitukuya naPawulu kwaYakoba; mwadiñuwu niakulumpi ejima.

robotstxt: allowed

filter: keep